Empat termasuk tiga kanak-kanak maut kemalangan
Oleh ABDUL RASHID ABDUL RAHMAN

28 Januari 2022, 6:09 pm
BENTONG – Empat individu yang dipercayai sekeluarga maut dalam kejadian kemalangan ngeri melibatkan dua buah kenderaan di simpang empat Kampung Lebu berhampiran susur ke Lebuh Raya Central Spine Road (CSR) di sini hari ini.
Difahamkan dalam kejadian kira-kira pukul 2.30 petang itu mangsa yang menaiki kenderaan pelbagai guna (MPV) jenis Toyota Velfire terlibat dalam kemalangan dengan sebuah pacuan empat roda (4WD) jenis Nissan Navara.
Keadaan kenderaan yang terlibat dalam kemalangan maut di simpang empat Kampung Lebu berhampiran susur ke Lebuh Raya Central Spine Road (CSR) di Bentong hari ini.
Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, bomba yang bergegas ke tempat kejadian mendapati terdapat enam mangsa terlibat dalam kejadian itu.
“Empat mangsa yang maut terdiri daripada satu perempuan dewasa, dua kanak-kanak perempuan dan satu kanak-kanak lelaki manakala dua lelaki dewasa mengalami kecederaan.
“Pasukan bomba memastikan tiada lagi mangsa dalam kenderaan selepas kesemua mangsa telah dikeluarkan oleh orang awam,”katanya di sini hari ini.
Menurutnya mangsa yang meninggal dunia diserahkan kepada pihak polis untuk tindakan susulan. – K! ONLINE


PBB umum Korea Utara pengerusi sidang kemuncak perlucutan senjata nuklear
Oleh KOSMO!

28 Januari 2022, 6:00 pm
GENEVA – Pertubuhan Bangsa-Bangsa Bersatu (PBB) mencetuskan kemarahan masyarakat antarabangsa apabila mengumumkan Korea Utara sebagai pengerusi forum perlucutan senjata nuklear pada hari pemimpin tertingginya, Kim Jong-Un melancarkan ujian peluru berpandu keenam tahun ini.
Menurut akhbar Daily Mail semalam, Pyongyang akan mengambil alih penggiliran jawatan Presiden untuk Persidangan Perlucutan Senjata antara 30 Mei hingga 24 Jun tahun ini.
Perkara tersebut didedahkan oleh sebuah pertubuhan bukan kerajaan, UN Watch yang berpangkalan di Geneva.
Pengarah Eksekutif UN Watch, Hillel Neuer berkata, tindakan pemimpin Korea Utara untuk mengetuai sidang tersebut boleh diibaratkan sebagai meletakkan perogol bersiri untuk melindungi kaum wanita.
“Ini adalah negara yang mengancam untuk menyerang negara-negara anggota PBB lain dengan peluru berpandunya dan melakukan kekejaman terhadap rakyatnya sendiri.
“Penyiksaan dan kebuluran menjadi rutin di kem-kem penjara Korea Utara dengan anggaran 100,000 banduan ditahan yang merupakan situasi hak asasi manusia antara paling menyedihkan di dunia,’’ jelas beliau.

Dalam pada itu, kumpulan tersebut menyeru agar duta-duta dari Amerika Syarikat (AS) dan Eropah untuk memboikot persidangan yang diketuai Korea Utara itu.
Menurut UN Watch, ia menjejaskan tujuan persidangan itu sendiri apabila diketuai oleh seorang pemimpin daripada rejim Korea Utara.
“Korea Utara sebagai pengerusi sidang ini akan menjejaskan kreadibiliti PPB secara serius dan akan menghantar mesej yang paling buruk.
“Jika PBB berusaha menjadi sebuah institusi yang mempunyai kompas moral, ia tidak boleh membenarkan pihak seperti Korea Utara untuk mengetuai agensi kawalan senjata itu,’’ tambah Neuer.
Ketua Staf-Staf Bersama Korea Selatan telah mengesan pelancaran dua peluru berpandu balistik oleh Korea Utara sekitar pukul 7 pagi (waktu tempatan) berhampiran Hamhung di  Laut Timur dengan kelajuan 193.1 kilometer sejam dan ketinggian 19.3 kilometer sejam. – Agensi


Tasha Shila umum hamil anak kedua
Oleh NUR EMIRA SAIZALI

28 Januari 2022, 5:21 pm
PETALING JAYA – Kurang setahun dikurniakan cahaya mata pertama, pelakon Tasha Shilla sekali lagi menerima berita gembira selepas disahkan hamil anak kedua.
Berita gembira tersebut dikongsi Tasha atau nama sebenarnya Natasha Sheila Abdul Razak, 34, menerusi satu hantaran Instagram memaparkan dia memegang imej imbas kandungan keduanya.
“Syukur Alhamdulillah ke hadrat Allah SWT. Khabar gembira buat kami sekeluarga ialah kehamilan yang kedua buat saya.
“Pada hari Jumaat yang mulia ini saya harap kalian doakan semoga semua berjalan dengan lancar dan baik. Insya-Allah,” katanya pelakon drama Kamar Kamariah itu.
Meskipun menerima berita gembira, dia tetap mendoakan agar pasangan yang masih belum dikurniakan cahaya mata dapat melalui pengalaman bergelar ibu dan ayah.
“Saya dan keluarga juga turut mendoakan pada pasangan yang masih menanti dikurniakan anak, akan dihadiahi amanah Allah itu pada masa akan datang,” ujarnya.

Sebagai info, Tasha mendirikan rumah tangga dengan Muhammad Atiq pada 23 Februari 2020 dan dikurniakan cahaya mata lelaki, Raees Zander Muhammad Atiq, 10 bulan, pada 24 April tahun lalu. – K! ONLINE


YIDE sasar kutipan kupon infaq RM1.5 juta tahun ini
Oleh NORHAYATI YAHAYA

28 Januari 2022, 6:19 pm
SHAH ALAM – Yayasan Islam Darul Ehsan (YIDE) menyasarkan kutipan kupon infaq sebanyak RM1.5 juta pada tahun ini bagi membantu golongan sasar.
Pengurus Besar YIDE, Nur Mohd. Razali Abdullah berkata, sasaran itu dilihat mampu dicapai memandangkan edaran kupon infaq pada tahun ini akan diperluaskan ke lima daerah berbanding empat pada tahun lalu.
Katanya, bagi tahun 2021, kutipan kupon infaq berjumlah RM651,110.91 meliputi empat daerah iaitu Hulu Langat, Gombak, Klang dan Petaling dan pada tahun ini ditambah satu lagi iaitu Sepang.
Tambahnya, kutipan pada tahun lalu dilihat meningkat berbanding tahun 2020 apabila pihak YIDE hanya mengedarkan kupon infaq di daerah Hulu Langat sahaja sebelum pelaksanaan Perintah Kawalan Pergerakan (PKP) akibat Covid-19 dan edaran ke daerah lain tidak dapat dilaksanakan.
“Kami telah mengedarkan Kupon Infaq YIDE bernilai RM2 sekeping pada bulan Ramadan tahun lalu kepada Ketua Penolong Amil Fitrah (KPAF) dan Penolong Amil Fitrah (PAF).
“Ia sebagai alternatif bagi orang ramai menyalurkan infaq mereka pada sepanjang bulan Ramadan,” katanya dalam kenyataan akhbar hari ini. -K! ONLINE


Jho Low dakwa tidak mempunyai jawatan rasmi, kawalan dalam 1MDB
Oleh NUZULSHAM SHAMSUDDIN

28 Januari 2022, 5:20 pm
KUALA LUMPUR – Ahli perniagaan dalam buruan, Low Taek Jho atau Jho Low buat pertama kalinya tampil mendakwa dirinya tidak mempunyai sebarang jawatan rasmi dalam 1Malaysia Development Berhad (1MDB) yang memberinya kuasa mengawal syarikat itu dan empat anak syarikatnya.
Menurut Jho Low, beliau bukan pengarah, pemegang saham apatah lagi pemegang amanah atau mempunyai sebarang kewajipan fidusiari dalam syarikat pelaburan strategik negara dan anak syarikatnya.
Berdasarkan dokumen yang diperoleh dalam pernyataan pembelaannya, Jho Low selaku defendan pertama menyatakan, tuntutan plaintif adalah berdasarkan dakwaan yang dinyatakan dalam tuntutan Jabatan Kehakiman (DoJ) Amerika Syarikat (AS).
Bagaimanapun, menurutnya, pemfailan DoJ adalah tindakan pelucuthakkan sivil yang mana mahkamah tidak membuat apa-apa keputusan berkenaan kebersalahan, liabiliti atau salah laku terhadapnya.
Menurut Jho Low, saman 1MDB yang dikemukakan kepadanya adalah tidak wajar kerana DoJ telah pun mencapai ‘persetujuan global dan komprehensif’ dengannya berhubung saman sivil jabatan tersebut.
Ujar Jho Low, penyelesaian komprehensif di antaranya dan DoJ membawa kepada pelucutan dan pemulangan aset secara sukarela untuk kepentingan utama Kerajaan Malaysia dan juga untuk kepentingan plaintif.

Justeru itu, ahli perniagaan tersebut menegaskan tuntutan saman terhadapnya harus ditolak kerana ia gagal mendedahkan kausa tindakan yang munasabah terhadapnya.
Jho Low menyatakan demikian dalam pernyataan pembelaan yang difailkan berhubung kes saman AS$3.78 bilion yang dikemukakan oleh 1MDB dan empat anak syarikatnya (plaintif-plaintif) terhadap ahli perniagaan itu dan lima defendan lain.
Defendan-defendan itu ialah bapa dan ibunya, Low Hock Peng dan Goh Gaik Ewe, kakak Jho Low, May Lin, adik lelakinya, Taek Szen dan individu yang didakwa rakan sekutunya, Eric Tan Kim Loong.
Pernyataan pembelaan itu difailkan peguam Jho Low dari firma guaman Valen, Oh & Partners memfailkan pernyataan pembelaan itu di Mahkamah Tinggi di sini, dua hari lalu.
Pada 7 Mei 2021, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap keenam-enam defendan.
Berdasarkan writ saman, 1MDB menuntut AS$661 juta daripada Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Eric Tan serta AS$325 juta daripada Jho Low dan ayahnya.
1MDB Global Investments Limited pula menuntut AS$630 juta daripada Hock Peng, Jho Low dan Eric Tan serta AS$2 juta daripada Taek Szen, Jho Low dan Eric Tan.
Plaintif turut menuntut AS$3.5 juta daripada May Lin dan Jho Low serta AS$1.695 juta daripada Gaik Ewe, Jho Low dan Eric Tan berhubung pembelian barang kemas serta keuntungan rahsia selain AS$25.5 juta daripada Jho Low, Eric Tan, Hock Peng dan Taek Szen. – K! ONLINE


Askar wanita jelita ‘senjata rahsia’ Rusia serang Ukraine
Oleh KOSMO!

28 Januari 2022, 5:23 pm
MOSCOW – Presiden Rusia, Vladimir Putin mendedahkan ‘senjata rahsia’ dalam pasukan tenteranya yang terdiri daripada barisan askar wanita jelita sebagai strategi untuk menyerang Ukraine, lapor akhbar Daily Star semalam.
Menurut laporan, lebih sejuta anggota tentera Rusia turut terdiri daripada kira-kira 160,000 askar wanita yang digalakkan untuk menyertai pasukan pertahanan sebagai menunjukkan lambang kewanitaan mereka.
Kementerian Pertahanan Rusia bahkan turut menganjurkan pertandingan ratu cantik tahunan yang menilai askar-askar wanita dari segi penampilan serta kemahiran  bertempur.
Pada acara tahun lepas, para peserta mengecat wajah mereka menggunakan cat penyamaran berwarna-warni beserta lukisan seperti bintang dan bendera.
Selain itu, mereka turut mengambil bahagian dalam acara biathlon dengan menggunakan senjata api jenis AK-47 bagi disiplin menembak.
Meskipun Putin melarang askar wanita Rusia daripada bertempur di barisan hadapan medan perang, mereka boleh memainkan peranan utama dalam proses pencerobohan ke atas Ukraine. – AGENSI


Dapur gas didakwa berbahaya kepada kesihatan, menyumbang pemanasan iklim
Oleh KOSMO!

28 Januari 2022, 5:54 pm
WASHINGTON – Satu kajian baharu menunjukkan gas yang keluar daripada dapur dan ketuhar bukan sahaja berbahaya kepada kesihatan manusia, malah mempunyai kesan ketara terhadap perubahan iklim, lapor stesen penyiaran CNN semalam.
Kajian oleh kumpulan penyelidik dari Universiti Standford itu mendapati pelepasan gas oleh dapur-dapur gas di kebanyakan rumah di Amerika Syarikat (AS) menyumbang kepada pemanasan iklim sama seperti kesap asap daripada setengah juta kereta berkuasa petrol.
Jumlah itu jauh lebih besar berbanding anggaran saintis-saintis sebelum ini.
“Kajian terbaharu ini mengesahkan bahawa tiada istilah seperti gas bersih untuk rumah, komuniti dan iklim,’’ jelas koordinator perhubungan komuniti, Lee Ziesche daripada Sane Energy iaitu kumpulan pembela iklim bukan bermotifkan keuntungan yang terlibat dalam penyelidikan itu.
“Gas daripada aktiviti penggerudian dinding dan dapur gas membahayakan kesihatan kita dan memanaskan planet ini,’’ tambahnya.
Metana yang merupakan komponen utama gas asli menyumbang kepada pemanasan Bumi. Ia adalah 80 kali lebih kuat daripada gas karbon dioksida dalam tempoh jangka masa pendek, kata beberapa saintis.

Kajian itu turut mendapati bahawa rumah tanpa penyedut asap atau mempunyai sistem pengudaraan yang lemah, mempunyai kepekatan gas nitrogen oksida yang berbahaya. Ia boleh melepasi had kandungan gas yang sihat hanya selepas beberapa minit terutamanya di rumah dengan ruang dapur yang kecil. – Agensi


Gempa bumi sederhana di Maluku
Oleh HARRITH HISHAM

28 Januari 2022, 5:48 pm
PETALING JAYA – Gempa bumi sederhana berukuran 5.0 skala Richter berlaku di Selatan Laut Maluku pada pukul 2.53 petang tadi.
Jabatan Meteorologi Malaysia (MetMalaysia) dalam satu kenyataan berkata, pusat gempa bumi tersebut terletak 0.4 darjah selatan dan 124.5 darjah timur dengan kedalaman 10 kilometer (km).
“Kejadian berlaku di 183 km Tenggara dari Gorontalo, Indonesia.
“Bagaimanapun, tiada ancaman tsunami kepada Malaysia susulan kejadian bencana alam itu,” katanya di sini hari ini. – K! ONLINE


Penjara latih banduan jadi usahawan
Oleh WAT KAMAL ABAS

28 Januari 2022, 5:11 pm
TAIPING – Sekretariat Usahawan Negeri Perak (STeP) dan Jabatan Penjara mewujudkan jawatankuasa khas untuk meningkatkan ilmu keusahawanan dalam kalangan kakitangan penjara di Perak.
Pengerusi Jawatankuasa Pembangunan Luar Bandar, Pembangunan Usahawan dan Koperasi negeri, Datuk Zainol Fadzi Paharudin berkata, usaha itu bagi membantu pegawai dan kakitangan penjara melatih banduan untuk menjadi usahawan.
“Kita mahukan agar banduan yang mendapat tunjuk ajar ini akan mendapat memanfaatkan ilmu yang dipelajari seterusnya menjadi seorang usahawan bila dibebaskan nanti.
“Ini dapat mengubah lanskap kehidupan mereka dengan menjadi usahawan setelah pulang ke pangkuan masyarakat.” katanya selepas merasmikan majlis penutup Program Pembangunan Budaya Inovatif dan Penjanaan Usahawan Warga Penjara Negeri Perak di Pusat Latihan Pegawai Penjara Malaysia di sini.
Menurutnya, STeP diberi tanggungjawab untuk mengalakkan lebih ramai terlibat dalam bidang keusahawanan ini selain daripada golongan belia.
“Banduan juga perlu diberi perhatian wajar, perlu dididik dan diasuh untuk menjadi seorang usahawan dan jangan dipinggirkan mereka.

“Walaupun sebelum ini terdapat pelbagai program yang dianjurkan di penjara untuk para banduan namun kini kita mahukan ianya dikembangkan lagi bentuknya ke arah dalam bidang keusahawanan,” ujarnya. – K! ONLINE


Transformasi SPR turut perhalusi isu dana pembiayaan politik
Oleh AMREE AHMAD

28 Januari 2022, 4:59 pm
PUTRAJAYA – Penambahbaikan sistem pilihan raya yang bakal meliputi isu dana pembiayaan politik sudah diperhalusi dalam usaha transformasi imej Suruhanjaya Pilihan Raya (SPR).
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, usaha itu dijangka mampu menjadikan proses demokrasi lebih bersih.
“Saya sudah pun lihat draf ini dan sudah diberi taklimat oleh para pegawai, namun ia masih lagi embargo kerana perlu dibawa kepada mesyuarat Kabinet untuk dikaji lagi dengan teliti,” jelasnya.
Beliau berkata demikian pada sidang akhbar selepas menyampaikan ucapan pada Majlis Perhimpunan Bulanan dan Amanat Tahun Baharu 2022 peringkat jabatan itu di sini hari ini.
Jelas beliau, Indeks Persepsi Rasuah (CPI) yang dijadikan rujukan itu tidak boleh menjadi ukuran tepat situasi rasuah kerana ada banyak faktor boleh mempengaruhi suasana korupsi.
“Bayangkan sebuah negara itu amat banyak rasuah tapi rakyatnya senyap, maka CPI pun (ok) tetapi kalau kurang kes namun rakyat kecoh, CPI negara itu akan jadi lebih teruk,” jelasnya.

Katanya, kerajaan mempunyai cara tersendiri bagi mengekang situasi itu dan antaranya transformasi SPR dalam masa terdekat dengan kajian mengenainya sudah siap untuk dibentangkan. -K! ONLINE


Sorok dadah dalam bungkusan produk kelapa
Oleh IVAN AMIRUL

28 Januari 2022, 5:05 pm
KOTA KINABALU – Polis merampas sebanyak 9.2 kilogram (kg) syabu dan satu kilogram ketamin bernilai RM386,848 dalam dua serbuan pada Rabu lalu dan semalam.
Dalam serbuan itu, pihak berkuasa memberkas tiga lelaki berusia 37 hingga 52 tahun dipercayai dalang sindiket terbabit.
Ketua Polis Daerah Kota Kinabalu, Asisten Komisioner Mohd. Zaidi Abdullah berkata, sindiket dadah menggunakan taktik menyimpan bahan terlarang itu didalam bungkusan produk berasaskan kelapa.
“Tangkapan pertama membabitkan seorang lelaki berusia 37 tahun yang ditahan pada pukul 2.45 petang kelmarin di Jalan Ranggung Batek, Likas dan merampas kotak berisi tujuh bungkusan dipercayai syabu seberat 7.17 kg.
“Kita menangkap rakannya pada hari sama di Luyang. Suspek ketiga pula diberkas di hadapan sebuah pusat beli-belah di Alam Mesra bersama syabu seberat 1.22 kg didalam beg yang dibawa,” katanya pada sidang akhbar di Ibu Pejabat Polis Daerah (IPD) Kota Kinabalu hari ini.
Jelasnya, pemeriksaan lanjut di kediaman suspek di Kampung Bantayan, Inanam pula membawa kepada penemuan 1.22 kg syabu dan satu kilogram ketamin.

Katnya, suspek dipercayai membuat pesanan dadah dari Semenanjung dengan menggunakan perkhidmatan kurier melalui alamat palsu dan menggunakan bungkusan produk berasaskan kelapa bagi mengaburi mata pihak polis. -K! ONLINE


Loya nampak kelibat tikus di restoran
Oleh NIA AMIRA NAJWA AZMI

28 Januari 2022, 4:28 pm
PETALING JAYA – Kehadiran dua ekor tikus berada di atas tempat pemotong ayam mengundang rasa jijik dalam kalangan pelanggan restoran.
Kejadian menggelikan itu dikongsi menerusi video berdurasi 15 saat di aplikasi Tiktok.
Pengguna TikTik @ayuwho_ berkongsi rasa terkejut dan jijik apabila melihat dua ekor tikus di atas pemotong ayam.
Walaupun makanan yang dipesan wanita itu sudah habis dimakan, namun perasaan loya masih ada setelah melihat dua ekor tikus tersebut.
Susulan perkongsian itu, rata-rata orang ramai berasa khuatir sekiranya tikus tersebut kencing di kawasan tempat sajian makanan di restoran tersebut kerana air kencing tikus boleh membawa maut.
“Nampak kejadian seperti ini tolong buat laporan, bahaya kesihatan sendiri dan orang lain,” ujar @its.raaaaaaaa.

“Sebab itu saya kalau makan luar memang memilih. Mata tengok sekeliling bersih atau tidak. Bukan jaga keterampilan tapi memang memilih bab (kebersihan) kedai makan,” kata @damiahechter88 pula.
“Bahayanya, sebab tikus saya terkena jangkitan kuman. Sakitnya hanya Allah sahaja yang tahu,” ujar @muslimah.90. – K! ONLINE


10 lelaki ditahan kes bergaduh di lebuh raya
Oleh SAFINA RAMLI

28 Januari 2022, 4:41 pm
GEORGE TOWN – Lima lagi penarik kereta ditahan polis bagi membantu siasatan berhubung pergaduhan akibat salah faham urusan menarik kereta di Lebuh Raya Tun Dr Lim Chong Eu, di sini Rabu lalu.
Penahanan tersebut menjadikan jumlah keseluruhan suspek yang ditahan berhubung insiden itu adalah 10 orang.
Ketua Polis Daerah Timur Laut, Asisten Komisioner Soffian Santong berkata, dua daripada mereka telah dibebaskan dengan jaminan polis.
“Lapan lagi masih direman selama lima hari sehingga 31 Januari ini, kesemua suspek berusia lingkungan 21 hingga 54 tahun dan berasal dari Pulau Pinang.
“Suspek yang masih ditahan reman berada di Lokap Berpusat Bayan Baru untuk siasatan lanjut,” katanya di sini hari ini.
Terdahulu, seramai lima lelaki tempatan berusia antara 26 hingga 50 tahun ditahan polis susulan insiden pergaduhan berkenaan.

Kejadian berlaku di Lebuhraya Tun Dr. Lim Chong Eu di sini kira-kira pukul 2 petang semalam melibatkan kira-kira 20 individu yang videonya turut tular dalam media sosial. – K! ONLINE


50 PATI gagal menyusup masuk ke negara ini
Oleh ISKANDAR SHAH MOHAMED

28 Januari 2022, 4:33 pm
KUALA SELANGOR – Cubaan 50 pendatang asing tanpa izin (PATI) menyusup masuk ke negara ini pada tengah malam gagal apabila dicekup pihak berkuasa di pesisir pantai Bagan Pasir, di sini hari ini.
Penahanan itu dilakukan Pasukan Gerakan Am (PGA) Batalion 4 Semenyih yang mengesan semua warga asing berkenaan kira-kira pukul 12.10 tengah malam.
Pegawai Pemerintah Batalion 4, Superintendan Rizal Mohamed berkata, perkara itu dihidu ketika pihaknya menjalankan rutin rondaan dan pemantauan di sekitar perairan tersebut.
Katanya, warga asing itu dipercayai masuk menerusi laluan laut yang tidak diwartakan dengan menggunakan bot.
“Mereka yang terdiri daripada 40 lelaki dan 10 wanita itu dipercayai baru tiba di negara ini.
“Hasil siasatan mendapati kesemua individu berusia 16 hingga 51 tahun itu gagal mengemukakan sebarang dokumen perjalanan yang sah,” katanya dalam satu kenyataan hari ini.

Jelas Rizal, semua PATI itu dibawa ke Ibu Pejabat Polis Daerah (IPD) Kuala Selangor untuk tindakan lanjut dan kes disiasat mengikut Akta Imigresen 1959/63. -K!ONLINE


KPDNHEP serbu premis jual alat pemadam api tiruan
Oleh MOHD. HUSNI MOHD. NOOR

28 Januari 2022, 4:08 pm
PUTRAJAYA – Sebanyak 864 unit pemadam api dipercayai tiruan bernilai RM85,536 dirampas dalam serbuan di sebuah premis di Petaling Jaya, Selangor pada 25 Januari lalu.
Kementerian Perdagangan Dalam Negeri dan Hal Ehwal Pengguna (KPDNHEP) dalam kenyataannya berkata, seorang lelaki tempatan berusia dalam lingkungan 30-an yang mengaku sebagai pengurus premis turut ditahan bagi membantu siasatan.
Menurut kenyataan itu, hasil pengecaman awal oleh wakil pihak cap dagangan berdaftar mengesahkan kesemua produk itu adalah tiruan berdasarkan ciri-ciri pada pembungkusan dan produk itu sendiri.
“Premis berkenaan juga didapati mengedar alat pemadam api untuk pasaran domestik melalui penjualan di premis perniagaan secara fizikal sekitar Lembah Klang dan online melalui platform e-dagang.
“Siasatan mendapati, bekalan pemadam api ini dipercayai diimport dari negara jiran. Turut dirampas beberapa dokumen perniagaan,” katanya.
Tambahnya, serbuan dilakukan berikutan aduan daripada wakil cap dagangan berdaftar. Kes disiasat di bawah Seksyen 102(1)(b) Akta Cap Dagangan 2019. -K! ONLINE


5,522 kes jangkitan Covid-19 dilaporkan hari ini
Oleh SITI A'ISYAH SUKAIMI

28 Januari 2022, 4:14 pm
PUTRAJAYA – Dua hari berturut-turut negara kekal merekodkan kes harian melepasi angka 5,000 dengan 5,522 kes jangkitan Covid-19 dilaporkan hari ini.
Semalam, kes harian negara mencatatkan sebanyak 5,439 kes, sekali gus buat pertama kali untuk tahun ini melepasi angka 5,000 dengan kali terakhir pada 10 Disember lalu iaitu sebanyak 5,058 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” menurut ciapan di laman Twitter beliau di sini hari ini. -K! ONLINE


Wanita pengsan hidu asap tilam terbakar
Oleh ASLIZA MUSA

28 Januari 2022, 4:01 pm
TANJUNG MALIM -Seorang wanita pengsan dipercayai sesak nafas dalam kejadian kebakaran bilik tidur di sebuah rumah di Taman Bernam Baru di sini pagi tadi.
Dalam kejadian pada pukul 10.30 pagi itu, mangsa yang berusia 23 tahun pengsan setelah terhidu asap tebal tilam terbakar.
Ketua Balai Bomba dan Penyelamat (BBP) Tanjung Malim, Mohd. Zairul Fahmi Mohd. Nazari berkata, pemeriksaan awal mendapati kebakaran melibatkan sebuah bilik di tingkat satu dan mangsa dijumpai terbaring tidak sedarkan diri atas lantai.
“Ketika pasukan tiba, kebakaran di dalam bilik mangsa telah dipadamkan oleh bapa wanita itu menggunakan air.
“Anggota mengalami kesukaran untuk masuk ke dalam bilik itu disebabkan pintu terhalang dengan katil dan almari pakaian hingga menyebabkan kita terpaksa memecahkan pintu bilik,” katanya ketika dihubungi di sini hari ini.
Menurut Mohd. Zairul Fahmi, sebaik ditemui, wanita itu terus diberikan bantuan pernafasan sebelum dihantar ke Klinik Kesihatan Tanjung Malim. -K! ONLINE


Terpengaruh dengan ‘troll’ punca ramai tak ambil dos penggalak
Oleh SHAMSUL KAMAL AMARUDIN

28 Januari 2022, 4:23 pm
LUMUT – Tindakan beberapa pihak melakukan ‘troll’ serta mempersendakan vaksinasi dos penggalak Covid-19 dalam media sosial dipercayai menjadi punca ramai yang tidak mahu mengambil vaksin tersebut termasuk di Perak.
Pengerusi Jawatankuasa Kesihatan, Sains, Alam Sekitar dan Teknologi Hijau Negeri Perak, Mohd. Akmal Kamarudin berkata, ketika ini bekalan vaksin mencukupi kerana dos penggalak kurang mendapat sambutan berbanding vaksinasi sebelumnya.
“Ramai yang terlibat dalam ‘troll’ mendakwa dos penggalak merosakkan (kesihatan badan), mereka buat main-main, sedangkan dos itu diberikan berdasarkan kajian demi kajian oleh pihak Kementerian Kesihatan (KKM) bagi memutuskan rantaian Covid-19 sebaik mungkin.
“Tetapi, ada satu pihak lagi ‘troll’ pula usaha kerajaan ini (dengan niat) supaya seramai mungkin tidak ambil dos penggalak.
“Jadi, kita harap supaya pihak terlibat menghentikan tindakan mereka ini supaya usaha kerajaan menghentikan jangkitan Covid-19 dapat dilakukan sebaik mungkin,” katanya pada sidang akhbar selepas menyertai Operasi Hu-Harimau Jabatan Kesihatan Perak di sebuah pasar raya di sini hari ini.
Menurut beliau, setakat 26 Januari lalu, hanya 42 peratus atau kira-kira 711,000 individu dewasa di Perak telah mengambil dos penggalak.

Jelasnya, ia jauh berkurangan berbanding mereka yang mengambil dos pertama vaksin iaitu sebanyak 75 peratus atau 1.8 juta orang manakala dos kedua atau lengkap sebanyak 74 peratus. -K! ONLINE


[VIDEO] Ramai persoal keberadaan waris kanak-kanak lari atas jalan
Oleh KOSMO!

28 Januari 2022, 4:49 pm
PETALING JAYA- Rata-rata orang ramai mempersoalkan keberadaan ibu bapa seorang kanak-kanak yang berlari di jalan raya di Kota Permai, Pulau Pinang semalam.
Menerusi perkongsian video oleh Khor Chew Boon di laman Facebooknya pada hari yang sama, kanak-kanak itu dilihat berlari seorang diri di jalan raya yang sibuk berdekatan Kota Permai menghala ke Bukit Minyak.
Berdasarkan video berdurasi 36 saat itu, kanak-kanak terbabit dilihat seakan-akan tidak mempunyai hala tuju memandangkan hanya berlari seorang diri tanpa pengawasan sesiapa terutamanya orang dewasa.
Lelaki itu kemudian memberhentikan keretanya dan mengambil kanak-kanak itu sebelum menghantar ke kedai kopi berhampiran untuk tindakan lanjut.
Susulan itu, orang ramai mula mempersoalkan keberadaan ibu bapa kanak-kanak tersebut kerana tindakan itu berbahaya.
“Ibu bapa yang cuai, nasib baik jumpa orang yang prihatin. Kalau dijumpai penyamun sudah bawa ke Thailand,” kata Insurgensi Langkasuka.

“Mak ayah dia pergi mana, bahayanya, sudahlah jalan dekat situ sibuk,” ujar Farhana Momo.
“Bukan emak ayah tidak prihatin, mungkin anak ini istimewa. Moga baik-baik sahaja untuk semua orang,” kata Tinta Abadi. -K! ONLINE


3,767 kes sembuh Covid-19 hari ini
Oleh SITI A'ISYAH SUKAIMI

29 Januari 2022, 8:29 pm
PUTRAJAYA – Sebanyak 3,767 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,777,715 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan 5,139 kes termasuk 226 kes import dengan jumlah keseluruhan kes positif Covid-19 sebanyak 2,861,069 kes.
“Terdapat lima kluster baharu dikenal pasti hari ini dengan jumlah kluster tamat sebanyak 6,108 kluster serta 291 kluster aktif dilaporkan.
“Sebanyak 119 kes sedang dirawat di Unit Rawatan Rapi dan 69 kes memerlukan bantuan pernafasan,” katanya dalam satu kenyataan hari ini. -K! ONLINE


Jemaah umrah jangan tipu sijil vaksin
Oleh YATIMIN ABDULLAH

29 Januari 2022, 8:26 pm
KOTA BHARU – Umat Islam yang bakal berangkat ke Mekah selepas kerajaan memutuskan kebenaran menunaikan umrah bermula 8 Februari depan diingatkan agar tidak menipu sijil vaksinasi mereka.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kerajaan akan membuat pemeriksaan teliti berkait dengan perkara itu bagi mengelakkan individu yang menipu sijil vaksin tidak lolos untuk mengerjakan ibadah berkenaan.
Menurutnya, tindakan menipu sijil vaksinasi itu bercanggah dengan amalan umat Islam malah amalan tersebut tidak molek kerana umrah merupakan salah satu ibadah yang digalakkan.
“Selain sijil yang tulen, para jemaah juga perlu melengkapkan suntikan dos penggalak seperti yang telah ditetapkan oleh pihak kerajaan.
“Semua jemaah umrah yang dijangka berlepas ke tanah suci bermula 8 Febuari ini diingatkan supaya kekal patuh kepada SOP sepanjang berada di Arab Saudi,” katanya selepas majlis beramah mesra dan menyampaikan sumbangan buah limau mandarin kepada masyarakat Tiong Hua di kampung Pulau Belanga di sini hari ini.
Dalam majlis itu, seramai 400 masyarakat Cina dari kampung berkenaan menerima sumbangan yang disediakan oleh Pusat Khidmat Ahli Parlimen Pengkalan Chepa.

Sebelum ini, Menteri Kesihatan, Khairy Jamaluddin mengumumkan kerajaan menangguhkan ibadah umrah buat sementara waktu berkuat kuasa 8 Januari lalu berikutan penularan jangkitan Omicron.
Bagaimanapun, umat Islam di negara ini boleh menarik nafas lega selepas kerajaan memutuskan kebenaran menunaikan umrah bermula 8 Februari depan.


Nauraj pecah lagi rekod dalam dewan kebangsaan
Oleh MUHAMMAD ZUHAILY BADLISHAH

29 Januari 2022, 8:01 pm
PETALING JAYA – Jagoan lompat tinggi negara, Nauraj Singh Randhawa memulakan kalendar sukan tahun 2022 dengan penuh bergaya apabila memecahkan rekod dalam dewan kebangsaan dengan catatan 2.22 meter (m).
Nauraj melakukan catatan tersebut ketika meraih tempat kedua pada saingan Atleticka hala Sletiste iaitu satu kejohanan dalam dewan anjuran World Athletics di Kladno, Republik Czech kelmarin.
Ia sekali gus mengatasi rekod lama dalam dewan kebangsaan dengan catatan 2.20m yang juga dilakukan oleh Nauraj ketika beraksi pada kejohanan Indoor Track and Field Vienna 2021 pada 30 Januari tahun lalu.
Menariknya, kejayaan kali ini dilihat sebagai hadiah hari lahir terbaik buat Nauraj yang menyambut ulang tahun kelahirannya yang ke-30 kelmarin.
“Terima kasih. Saya menikmati kejohanan ini,” kata Nauraj yang turut memegang rekod lompat tinggi kebangsaan dengan catatan 2.30m dilakukannya pada 2017.
NAURAJ (dua dari kiri) bergambar bersama para peserta yang mengambil bahagian pada kejohanan dalam dewan di Republik Czech kelmarin. – FB Kladno Indoor
Juara pada kejohanan itu dimenangi atlet Syria, Majd Eddin Ghazal dengan catatan 2.25m, manakala tempat ketiga menjadi milik Marek Bahnik dari Republik Czech yang turut berjaya melepasi had ketinggian 2.22m.

Kejayaan Nauraj pastinya meningkatkan semangat atlet dari Johor itu yang kini berpusat di Leipzig, Jerman untuk memberikan prestasi lebih baik bagi menghadapi kalendar padat acara sukan olahraga dalam tahun ini.
Tiga temasya sukan besar menanti Nauraj dalam tahun 2022 bermula Sukan SEA di Hanoi, Vietnam dari 12 hingga 23 Mei depan diikuti Sukan Komanwel di Birmingham (28 Julai – 8 Ogos) dan Sukan Asia di Hangzhou, China (10 – 25 September). – K! ONLINE


Kes Covid-19 negara meningkat, Astro tangguh penganjuran AME2021
Oleh MOHD. HAIKAL ISA

29 Januari 2022, 11:14 pm
PETALING JAYA – Acara hiburan terbitan Astro, Anugerah MeleTOP ERA 2021 (AME2021) yang sepatutnya berlangsung esok terpaksa ditangguhkan berikutan jumlah kes harian Covid-19 negara yang semakin meningkat.
Perkara tersebut diumumkan menerusi satu hantaran dalam Instagram rasmi @meletop sebentar tadi. Menurut gergasi media tempatan berkenaan, keputusan terpaksa diambil dan tarikh baharu AME2021 akan diumumkan ke satu tarikh baharu kelak.
“Melihat kepada jumlah kes harian Covid-19 yang semakin meningkat, Astro sebagai sebuah syarikat korporat yang bertanggungjawab dengan berat hatinya mengumumkan bahawa kami mengambil keputusan untuk menangguhkan penganjuran AME2021 yang dirancang pada 30 Januari 2022, ke satu tarikh yang akan diumumkan kelak.
“Astro sentiasa menitikberatkan keselamatan dan kesejahteraan setiap mereka yang terlibat dengan mana-mana produksi terbitan kami. Pematuhan Prosedur Operasi Standard (SOP) dan garis panduan yang telah ditetapkan pihak berwajib sentiasa menjadi keutamaan kami,” ujar kenyataan terbabit.
Menurut kenyataan tersebut, pihak Astro sentiasa mengambil langkah-langkah proaktif untuk melaksanakan pemeriksaan pra kesihatan dan ujian saringan Covid-19 secara menyeluruh ke atas semua yang terlibat sebelum bermulanya mana-mana program.
“Sebelum acara berlangsung, berdasarkan pemeriksaan pra saringan kesihatan ke atas kesemua yang bakal menyertai produksi AME2021, sejumlah individu telah dikenal pasti perlu dikecualikan, termasuk mereka yang harus menjalani proses kuarantin kendiri dalam tempoh waktu seperti yang ditetapkan pihak Kementerian Kesihatan Malaysia (KKM).

“Walaupun mereka telah dikesan lebih awal dan tidak dibenarkan masuk ke lokasi rakaman AME2021, kami tetap mengambil langkah lebih berjaga-jaga, dan tidak ingin mengambil sebarang risiko berkenaan dengan keselamatan mana-mana pihak memandangkan statistik harian semakin meningkat,” ujar kenyataan tersebut lagi.
Pihak Astro selaku penganjur memohon maaf atas apa yang berlaku sehingga terpaksa bertindak menangguhkan penganjuran acara hiburan terbabit.
“Kami dengan ini ingin memohon maaf kepada semua yang terlibat terutamanya barisan artis, para penaja, rakan-rakan niaga, penonton khususnya pengundi dan kru produksi di atas kejadian yang tidak diduga dan di luar kawalan kami ini.
“Sekali lagi, ingin ditekankan di sini bahawa keputusan ini telah diambil kerana keselamatan mereka yang terlibat sentiasa menjadi keutamaan kami. Terima kasih di atas sokongan anda. Kami akan memantau situasi semasa dan sebarang perkembangan lanjut akan dimaklumkan kelak,” ujar Astro seperti dipetik kenyataan yang dimuat naik dalam Instagram.
AME2021 yang dikendalikan oleh Nabil dan Jihan Muse sepatutnya bersiaran secara langsung dari Pusat Konvensyen Antarabangsa Putrajaya (PICC) esok, 30 Januari 2022 pukul 9 malam.
Hari ini, jangkitan Covid-19 kekal melepasi angka 5,000 dengan 5,139 kes dicatatkan menjadikan jumlah kumulatif sebanyak 2,861,069 kes sekali gus semakin mencetuskan kebimbangan gelombang baharu virus maut berkenaan kembali mengganas di negara ini terutama disebabkan varian Omicron. – K! ONLINE


Hujan lebat, ribut petir di tujuh negeri malam ini
Oleh ALWANI ZAFIRAH

29 Januari 2022, 7:42 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan tujuh negeri pada malam ini.
MetMalaysia dalam satu kenyataan di Facebook berkata, keadaan hujan lebat, ribut petir serta angin kencang dijangka berlaku di Kulim dan Bandar Baharu, Kedah serta beberapa kawasan di Perak.
“Ia termasuklah Larut, Matang dan Selama, Kinta, Kampar, Batang Padang dan Muallim.
“Selain itu, cuaca buruk ini turut berlaku di Pahang melibatkan kawasan Tanah Tinggi Cameron, Raub dan Bentong,” katanya di sini hari ini.
Sementara itu, bagi negeri Selangor, kawasan yang terlibat adalah Hulu Selangor, Gombak dan Hulu Langat.
“Hujan lebat serta ribut petir juga tertumpu bagi keseluruhan Wilayah Persekutuan Kuala Lumpur dan Melaka malam ini.

“Di Negeri Sembilan, turut melibatkan daerah Jelebu, Seremban, Kuala Pilah dan Rembau,” ujarnya.
Dalam pada itu, MetMalaysia melaporkan ramalan cuaca signifikan bermula esok sehingga 5 Febuari 2022 bagi beberapa negeri terlibat.
“Cuaca panas dan kering dijangka berterusan bagi negeri-negeri utara dan timur di semenanjung.
“Manakala kawasan barat Sabah, utara dan tengah Sarawak serta Pantai Barat Semenanjung khususnya Perak, Selangor, Kuala Lumpur, Putrajaya, Negeri Sembilan dan Melaka dijangka mengalami ribut petir dan hujan lebat pada waktu petang hingga awal malam,” katanya lagi.
Orang ramai dinasihatkan untuk sentiasa berwaspada ekoran cuaca yang tidak menentu ketika ini. – K! ONLINE


Umur baru 9 tahun sudah miliki kereta mewah, jet peribadi
Oleh KOSMO!

29 Januari 2022, 9:00 pm
ABUJA, NIGERIA – Seorang kanak-kanak berusia sembilan tahun di Nigeria digelar sebagai ‘bilionair termuda’ dunia kerana memiliki beberapa buah kereta mewah dan sebuah jet peribadi, lapor laman berita Wion News semalam.
Muhammed Awal Mustapha turut mempunyai  25,000 pengikut di laman Instagram meskipun dia hanya memuat naik sembilan hantaran setakat ini.
Kanak-kanak lelaki itu merupakan anak kepada selebriti internet yang juga bergelar jutawan, Ismailia Mustapha yang lebih dikenali sebagai Mompha.
Muhammed Awal yang turut digelar Mompha Junior dihadiahkan rumah agam pertamanya oleh bapanya ketika berusia enam tahun.
“Saya memberi jaminan kepada kamu bahawa selepas menjalani jatuh bangun dalam kehidupan, kamu mempunyai tempat untuk dituju. Sebuah tempat yang tidak akan menghakimi kamu dan sentiasa menjemput kamu dengan tangan terbuka.
“Tahniah anakku, atas hadiah rumah baharu buat kamu. Ini merupakan hadiah hari lahir daripada ayah,” tulis Ismailia dalam satu hantaran di media sosial.

Sementara itu, dalam hantaran-hantaran lain di Instagram miliknya, Muhammed Awal kerap  berkongsikan gambar-gambar yang menunjukkan gaya hidupnya yang mewah seperti menaiki jet peribadi miliknya. – AGENSI


Bapa curi telefon bimbit demi anak belajar online dibebas polis
Oleh KOSMO!

29 Januari 2022, 8:00 pm
JAKARTA – Seorang lelaki di Bangka Belitung yang ditangkap kerana mencuri sebuah telefon bimbit akhirnya dibebaskan selepas polis mempertimbangkan situasi dia bertindak demikian supaya anaknya dapat menyertai sesi pembelajaran secara online, lapor laman berita Detik semalam.
Berdasarkan video yang dirakam ketika dia dibebaskan, lelaki yang hanya dikenali sebagai RC itu dilihat menangis dan melakukan sujud syukur selepas Pendakwa Raya Negeri Pangkalpinang menggugurkan kesnya.
Selain itu, anak lelaki tersebut turut diberikan hadiah berupa sebuah telefon bimbit oleh Ketua Pendakwa Raya Negeri Pangkalpinang, Jefferdian.
“RC didakwa mencuri telefon bimbit milik seorang mangsa di Alun-alun Taman Merdeka.
“Tujuan dia bertindak demikian adalah supaya ia dapat digunakan oleh anaknya dalam pembelajaran secara online,” kata Jefferdian.
Tambahnya, pengguguran kes tersebut dibuat selepas melakukan penilaian terperinci dan mempertimbangkan situasi keluarga tertuduh termasuk motif pencurian adalah agar anaknya dapat belajar.

“Selepas dinilai, mereka merupakan keluarga yang serba daif selain motif pencurian adalah bagi memastikan anaknya dapat belajar secara online menggunakan telefon bimbit,” ujar Jefferdian. – AGENSI


3M diarah bayar pampasan RM461 juta kepada veteran tentera AS
Oleh KOSMO!

29 Januari 2022, 10:00 pm
TALLAHASSEE, FLORIDA – Sebuah mahkamah di Florida mengarahkan syarikat konglomerat antarabangsa, 3M untuk membayar pampasan sebanyak AS$110 juta (RM461 juta) kepada dua veteran tentera Amerika Syarikat (AS) berhubung kerosakan pada produk penyumbat telinga sehingga menyebabkan mereka mengalami masalah pendengaran, lapor agensi berita United Press International semalam.
Ronald Sloan dan William Wayman diberikan pampasan berjumlah AS$55 juta (RM230 juta) setiap seorang sebagai pampasan dan ganti rugi punitif selepas panel  lapan juri memutuskan bahawa 3M bertanggungjawab ke atas masalah kehilangan pendengaran yang dialami mereka.
Tuntutan tersebut difailkan oleh lebih 250,000 veteran dan anggota tentera yang mendakwa bahawa mereka hilang deria pendengaran ketika memakai penyumbat telinga Combat Arms CAEv2 keluaran 3M.
Syarikat konglomerat tersebut sebelum itu telah berhenti menjual produk tersebut pada 2015 dan mendakwa bahawa penyumbat telinga itu adalah berkesan dalam beberapa situasi.
Ia juga mendakwa masalah kehilangan pendengaran tidak dapat dielakkan dalam senario pertempuran.
3M kini merancang untuk membuat rayuan bagi keputusan tersebut. – AGENSI


Video tular KJ berhubung dos penggalak dirakam tahun lalu
Oleh EDDY AQMAL MOHAMED HAMIDI

29 Januari 2022, 11:14 pm
PUTRAJAYA – Kementerian Kesihatan (KKM) memaklumkan bahawa video satu sidang akhbar oleh Menteri Kesihatan, Khairy Jamaluddin Abu Bakar berhubung pemberian dos penggalak Covid-19 yang tular ketika ini merupakan petikan video lama.
Kementerian itu berkata, video tular itu merupakan petikan dari sidang akhbar Khairy Jamaluddin sewaktu meninjau perkhidmatan saringan Covid-19 di Lapangan Terbang Antarabangsa Kuala Lumpur pada 20 September tahun lalu.
“Pada waktu itu, Program Imunisasi Covid-19 Kebangsaan (PICK) bagi dos pertama dan dos kedua masih giat dilaksanakan malah kadar vaksinasi lengkap bagi penduduk dewasa ketika itu adalah 79.6 peratus, masih belum mencapai sasaran 90 peratus populasi dewasa.
“Aktiviti rentas negeri juga masih belum dibenarkan ketika itu manakala aktiviti keluar masuk negara juga masih dikawal ketat,” katanya menerusi satu kemas kini di laman Facebook kementerian itu hari ini.
Jelas KKM, pemberian dos penggalak (booster) secara menyeluruh belum lagi bermula pada September 2021 dan ia dilaksanakan secara berperingkat dengan keutamaan ketika itu kepada golongan rentan iaitu warga emas, mereka yang ada komorbid dan golongan terdedah risiko jangkitan.
“Hanya setelah majoriti golongan tersebut menerima booster, barulah vaksinasi booster dibuka kepada populasi awam yang layak.

“Pemberian booster ini diperlukan berdasarkan perkembangan semasa pemantauan keberkesanan vaksin serta cabaran yang dihadapi dengan kemunculan varian-varian baharu virus Covid-19,” jelasnya.
Tambah KKM, banyak negara yang tawarkan dos penggalak kepada populasi dewasa mereka seperti United Kingdom, Amerika Syarikat, Thailand, Indonesia dan Singapura.
Terdahulu, tular di laman media sosial satu petikan video memaparkan Khairy Jamaluddin pada satu sidang akhbar mengumumkan bahawa dos penggalak hanya diberikan kepada golongan berusia 60 tahun dan ke atas, mereka yang mempunyai komorbid dan yang berisiko mendapat jangkitan. – K! ONLINE


‘Wartawan cilik’ terima hadiah istimewa
Oleh ALWANI ZAFIRAH

29 Januari 2022, 8:33 pm
PETALING JAYA – ‘Wartawan cilik’, Muhammad Haziq Mohd. Asyraf, 12, berjaya menarik perhatian ramai apabila videonya yang melaporkan penemuan seekor ular sawa di sebuah pasar awam di Bukit Selambau, Sungai Petani baru-baru ini tular di media sosial.
Terbaharu, dia dikatakan telah menerima tawaran berlakon daripada sebuah sanggar produksi yang berpangkalan di ibu negara.
Gelagat dan kepetahan Haziq dalam menyampaikan maklumat membawa tuah kepada dirinya apabila menerima hadiah sebuah MatePad daripada Menteri Komunikasi dan Multimedia, Tan Sri Annuar Musa.
Menerusi hantaran yang dimuat naik oleh menteri tersebut di laman Facebook miliknya, beliau amat teruja melihat video rakaman wartawan cilik tersebut yang juga mendapat pujian orang ramai.
“Saya teruja melihat wartawan cilik Muhammad Haziq melaporkan kemunculan ular sawa di pasar Bukit Selambau.
“Kesunggugan dan kebolehan adik Haziq perlu digalakkan jadi saya menghadiahkan sebuah gajet buat beliau.

Tambah Annuar, dia berharap agar dengan pemberian hadiah tersebut dapat memupuk semangat Haziq untuk terus belajar dengan bersungguh-sungguh. – K! ONLINE


Ketam merah gergasi ‘serang’ Britain
Oleh KOSMO!

29 Januari 2022, 7:30 pm
YORKSHIRE – Spesies ketam merah gergasi dari Rusia dilaporkan mula membiak dengan banyak di perairan Britain yang bukan sahaja menyebabkan kegembiraan, malah ketakutan dalam kalangan nelayan, lapor akhbar The Sun UK semalam.
Haiwan laut yang boleh membesar sehingga lebar 1.83 meter dan berat 12.7 kilogram itu dilaporkan muncul di luar pantai daerah Yorkshire.
Nelayan-nelayan teruja dengan kehadiran haiwan yang terkenal dalam kalangan tukang masak itu namun khuatir spesies tersebut akan memakan semua kerang dan ketam coklat yang menjadi penghuni asal ekosistem kawasan itu.
Spesies ketam dengan cengkerang atasnya yang keras itu sebenarnya berasal dari Amerika Utara.
Saintis-saintis memperkenalkan spesies tersebut di Rusia pada tahun 1960-an yang seterusnya berkembang di Laut Artik.
Tidak lama kemudian, spesies itu berkembang ke Norway dan mencetuskan satu lagi ledakan bagi aktiviti memancing.

Kini, spesies itu mula berada di perairan Britain yang belum pernah ditemui dalam jumlah yang begitu besar sebelum ini.
Seorang pembekal ikan, Shaun Henderson memaklumkan bahawa salah seorang nelayannya berjaya menangkap sebanyak 40 ekor ketam merah gergasi di perairan Yorkshire.
Shaun yang merupakan pembekal kepada 80 buah restoran berkata, keluarganya telah memancing selama dua generasi tetapi tiada seorang pun yang pernah menangkap ketam merah gergasi sebelum ini. – Agensi


Advokasi sempena Tahun Baharu Cina, JPJ pupuk kesedaran pemandu
Oleh HARRITH HISHAM

29 Januari 2022, 7:05 pm
PETALING JAYA – Jabatan Pengangkutan Jalan (JPJ) Malaysia melalui Bahagian Keselamatan Jalan Raya (BKJR) bersama-sama Majlis Keselamatan Jalan Raya (MKJR) telah melaksanakan Program Advokasi sempena perayaan Tahun Baru Cina di Stesen Minyak Petronas kawasan rehat dan rawat (R&R) Dengkil arah Utara, hari ini.
JPJ dalam satu kenyataan berkata, program kolaborasi dengan syarikat Petronas itu bertujuan mengingatkan pemandu supaya berhati-hati dan mengambil berat tentang keselamatan ketika memandu.
“Para pemandu dinasihatkan supaya berehat secukupnya sebelum meneruskan perjalanan, sentiasa memeriksa kenderaan, penggunaan sticker pantul cahaya dan aspek-aspek keselamatan lain yang berkaitan.
“Selain itu, khidmat nasihat dan risalah keselamatan jalan raya turut diberikan kepada orang awam untuk memupuk kesedaran mengenai pentingnya aspek pematuhan peraturan jalan raya di saat peningkatan kadar trafik menjelang musim perayaan ini,” katanya.
Menurutnya, BKJR akan terus melaksanakan program-program berbentuk advokasi sebegini bagi mencapai visi untuk menjadikan ‘Malaysia, Sebuah Negara Sifar Kematian Akibat Nahas Jalan Raya’ sekaligus memupuk kesedaran pemandu kenderaan supaya sentiasa peka dengan kenderaan yang dipandu di samping sentiasa menerapkan budaya pemanduan yang selamat ketika berada di jalan raya.-K! ONLINE


Ajal ketika berjoging
Oleh NUR NABILAH RAHMAT

29 Januari 2022, 6:57 pm
KLUANG – Seorang pemuda meninggal dunia ketika beriadah di kawasan rekreasi tasik Taman Seri Impian, di sini petang semalam.
Dalam kejadian pada pukul 7.20 petang itu, mangsa meninggal dunia itu berusia 35 tahun.
Timbalan Ketua Polis Daerah Kluang, Deputi Superintendan Abdul Razak Abdullah Sani berkata, mangsa dikatakan sempat mengadu sakit dada dan sukar bernafas kepada rakannya sebelum kejadian.
“Bertindak atas maklumat, Ketua Polis Balai Kluang bersama tiga anggota telah pergi ke tempat kejadian.
“Siasatan di tempat kejadian mendapati, si mati seorang Ielaki warga tempatan rebah dan tidak sedarkan diri ketika sampai di kerusi yang disediakan di kawasan rekreasi.
“Rakan si mati sebelum ini memaklumkan si mati ada beberapa kali mengakui sakit di bahagian dada namun tidak pasti sama ada si mati ada membuat rawatan di hospital,” katanya dalam satu kenyataan di sini hari ini.

Beliau berkata, pemeriksaan terhadap tubuh badan si mati tiada menunjukkan berlakunya sebarang unsur jenayah atau khianat.
“Pegawai Perubatan dari unit Kecemasan Hospital Enche’ Besar Hajjah Khalsom (HEBHK) Kluang telah hadir membuat pemeriksaan dan telah mengesahkan si mati telah meninggal dunia.
“Mayat si mati telah dibawa ke HEBHK Kluang dan diserahkan kepada Jabatan Forensik untuk urusan bedah siasat bagi mengetahui punca sebenar kematian,” katanya.
Katanya, setakat ini kes diklasifikasikan kematian mengejut (SDR).
“Orang ramai yang mempunyai maklumat boleh menyalurkan di mana – mana bajai yang berhampiran atau menghubungi IPD Kluang melalui talian 077784222 atau 077784256,” katanya. – K! ONLINE


Remaja lembam lemas ketika mandi sungai
Oleh AIMUNI TUAN LAH

29 Januari 2022, 7:15 pm
GUA MUSANG – Kegembiraan seorang remaja orang kelainan upaya (OKU) lembam yang mandi sungai semasa pulang bercuti di kampung berakhir dengan tragedi apabila dia dijumpai lemas di Felda Chiku 1, di sini hari ini.
Mayat, Muhammad Faris Mohd. Zainuddin, 16, yang berasal dari Sungai Udang, Melaka ditemui pasukan penyelamat pada pukul 1.12 petang tadi.
Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, pihaknya menerima panggilan kecemasan pada pukul 12.19 tengah hari yang melaporkan seorang remaja lemas di sungai itu.
Katanya, mangsa dipercayai telah pergi ke sungai itu untuk beriadah.
“Seramai lapan anggota bomba bersama dua jentera tiba di lokasi pada pukul 1.03 petang dan memulakan operasi mengesan mangsa.
“Mangsa dijumpai kira-kira 10 minit kemudian dan disahkan telah meninggal dunia di lokasi kejadian oleh pegawai perubatan,” katanya ketika dihubungi Kosmo! hari ini.

Sementara itu, Ketua Polis Daerah Gua Musang, Superintendan Sik Choon Foo mengesahkan kejadian itu.
Katanya, mayat remaja itu telah dihantar ke Jabatan Forensik Hospital Gua Musang di sini untuk dibedah siasat sebelum diserahkan kepada ahli keluarga untuk urusan pengebumian. – K! ONLINE


Keputusan Pas untuk terus kekal bersama PN telah diduga
Oleh MUHAMMAD ZIKRI

29 Januari 2022, 7:21 pm
PONTIAN – Tindakan Pas untuk terus bersama Perikatan Nasional (PN) bagi menghadapi Pilihan Raya Negeri (PRN) Johor telah diduga dan bukan sesuatu yang memeranjatkan kepada Barisan Nasional (BN) dan UMNO.
Setiausaha Agung UMNO, Datuk Seri Ahmad Maslan, walaupun sebelum ini ada permintaan dari Pas Johor supaya mereka bersama Muafakat Nasional (MN) bagi menghadapi PRN Johor, namun tidak menjadi kenyataan keputusan terbaru itu.
Katanya, ini menunjukkan Pas telah memilih untuk kekal bersama PN sebagaimana PRN Melaka sebelum sempat pimpinan Pas Johor mengadakan rundingan dengan BN dan UMNO Negeri Johor.
“UMNO telah bersedia untuk berhadapan dengan calon Pas yang akan mewakili PN selain Pakatan Harapan (PH), Parti Warisan Sabah (Warisan) , Parti Pejuang Tanah Air (Pejuang) dan Parti Ikatan Demokratik Malaysia (Muda).
“Dengan penggunaan dua logo bagi PH, satu menggunakan logo Parti Keadilan Rakyat (PKR) dan satu lagi logo PH, ini menunjukkan telah berlaku perpecahan dikalangan PH.
“Jika itu keputusan Pas, UMNO dan BN telah bersedia untuk menentang mana-mana calon dalam PRN dan terserah kepada pengundi untuk membuat pemilihan nanti,” katanya kepada pemberita selepas meninjau pembinaan Dewan Terbuka di Taman Semerah Indah, di sini, petang ini.

Beliau berkata demikian ketika diminta mengulas kenyataan Pengerusi Parti Peribumi Bersatu Malaysia (Bersatu) Tan Sri Muhyiddin Yassin hari ini yang menyatakan Bersatu dan Pas kekal bersama bagi menghadapi PRN Johor.
Malah, katanya, gabungan itu juga mengambil iktibar daripada keputusan PRN Melaka untuk menyusun semula strategi bagi menentukan faktor kemenangan PN dalam PRN Johor.
Tambah Ahmad Maslan yang juga Ahli Parlimen Pontian, kenyataan itu akan menguatkan lagi tekad BN dan UMNO untuk bergerak solo tanpa Pas sebagaimana yang dibuktikan semasa PRN Melaka.
“Harap selepas ini tiada lagi suara-suara yang menyalahkan UMNO diatas kegagalan untuk melaksanakan MN di Johor kerana Pas sendiri telah membuat keputusan untuk bersama PN dan menolak UMNO,” tegasnya. – K! ONLINE


Lelaki maut jatuh dari tingkat empat ruangan lif
Oleh FITRI HAZIM

29 Januari 2022, 7:10 pm
KUALA LUMPUR – Seorang lelaki maut dipercayai terjatuh dari tingkat empat ruangan lif di sebuah pusat membeli-belah di sini hari ini.
Pusat Gerakan Bomba Kuala Lumpur (PGOKL) dalam satu kenyataan berkata, pasukan bomba mendapati seorang mangsa lelaki dewasa berumur 33 tahun telah berada di di tingkat bawah (B2) dalam ruangan lif pusat membeli belah berkenaan.
“Pihak KKM mengesahkan mangsa telah meninggal dunia dan maklumat daripada pihak penyelenggaraan mangsa dipercayai terjatuh dari tingkat empat.
“Pasukan bomba menggunakan peralatan basket stretcher dan tali untuk menarik dan mengeluarkan mangsa daripada lubang lif berkenaan yang dianggarkan berkedalaman enam kaki dari pintu lif
basement (ruangan bawah tanah) 2,” katanya dalam satu kenyataan hari ini.
Tambahnya, seramai 14 pegawai dan anggota lain-lain pangkat dari pasukan operasi jentera Balai Bomba dan Penyelamat (BBP) Pudu dan bantuan BBP Hang Tuah dikerahkan ke lokasi kejadian selepas pihaknya menerima panggilan kecemasan mengenai kejadian tersebut.
Katanya, mangsa telah diserahkan kepada pihak polis untuk tindakan selanjutnya. – K! ONLINE


Imigresen serbu pusat karaoke, enam GRO ditahan
Oleh FITRI HAZIM

29 Januari 2022, 6:49 pm
KUALA LUMPUR – Enam wanita warga Korea Selatan yang dipercayai bekerja sebagai pelayan pelanggan (GRO) ditahan dalam satu serbuan di sebuah pusat karaoke eksklusif di Solaris Mont Kiara di sini semalam.
Pengarah Imigresen Wilayah Persekutuan Kuala Lumpur, Syamsul Badrin Mohshin berkata, menerusi serbuan tersebut dua orang lelaki warga Korea Selatan dan seorang lelaki warga Pakistan turut ditahan.
Katanya, aktiviti tidak bermoral di premis tersebut menawarkan GRO berusia lingkungan 24 hingga 46 tahun dengan menawarkan perkhidmatan sebagai pelayan istimewa kepada pelanggan dari bilik ke bilik dengan bayaran sebanyak RM500.
“Manakala harga bayaran bilik pula mencecah sehingga RM2,000 bagi sebuah bilik.
“Ketika serbuan dilakukan beberapa GRO hanya mampu tergamam dan sebarang tindakan untuk melarikan diri tidak berjaya kerana lokasi sasaran telah dikepung awal,” katanya dalam satu kenyataan.
Tambahnya, seramai 35 pegawai Imigresen Kuala Lumpur terlibat dalam serbuan berkenaan.

Menurut Syamsul, semua suspek ditahan di atas kesalahan Peraturan 39(b) Peraturan-Peraturan Imigresen 1963 kerana menyalahgunakan pas ekspatriat. – K! ONLINE


Remaja maut motosikal bertembung lori
Oleh NUR NABILAH RAHMAT

29 Januari 2022, 6:53 pm
KLUANG – Seorang remaja lelaki maut selepas motosikal ditunggangnya terbabit kemalangan dengan sebuah lori yang membawa muatan buah sawit di Jalan Kahang Timur, Felda Kahang Timur di sini hari ini.
Dalam kejadian pada pukul 4.18 petang itu, mangsa, Hanif Daniel Mohd. Tamrin, 17, maut di tempat kejadian selepas tercampak masuk ke dalam lori.
Komander Operasi Pegawai Bomba Kanan II Mohd Noorhakim Nordin berkata, pemandu lori dikenali sebagai Zairulnizam Zainal Abidin, 39, cedera dan dihantar ke Hospita Enche’ Besar Hajjah Khalsom di sini.
“Pusat Gerakan Operasi Negeri Johor menerima panggilan kecemasan kemalangan jalan raya melalui Mers999 dan sebuah jentera FRT dan EMRS dari Balai Bomba dan Penyelamat (BBP) Kluang dengan kekuatan keseluruhan seramai sembilan anggota telah dihantar ke tempat kejadian.
“Seorang mangsa mengalami kecederaan dihantar EMRS ke hospital berhampiran, manakala seorang lagi mangsa disahkan maut di tempat kejadian oleh pihak Kementerian Kesihatan di lokasi dan seterusnya mangsa diserahkan kepada pihak polis untuk tindakan selanjutnya,” katanya.
Beliau berkata, operasi ditamatkan pada lebih kurang 5.15 petang berikutnya. – K! ONLINE


Urut ‘happy ending’ bertukar tragedi
Oleh KOSMO!

29 Januari 2022, 7:00 pm
PATTAYA – Seorang lelaki Britain meninggal dunia ketika mengunjungi sebuah rumah urut di kawasan peranginan di Pattaya walaupun tukang urut bertungkus lumus melakukan pertolongan cemas, lapor akhbar The Sun UK semalam.
Ketika kejadian, mangsa iaitu Robert John Swain, 70, menanggalkan pakaian lalu berbaring sambil berbogel di atas meja urut.
Seorang tukang urut bernama Oraya mendapati sesuatu yang tidak kena ketika menyapu minyak urut pada belakang badan lelaki itu.
Wanita berusia 39 tahun itu menyedari Swain mula tercungap-cungap ketika sesi urut berlangsung. Swain dikatakan tiba pada tengah hari itu dengan menaiki motosikal jenis Honda yang disewanya.
Oraya yang mula panik meminta kakitangan lain untuk melakukan bantuan pernafasan (CPR) ke atas pesara itu, namun gagal menyelamatkan mangsa.
Polis kemudian tiba di rumah urut Lovely Massage, daerah Bang Lamung itu pada pukul 5 petang (waktu tempatan) lalu menutup lokasi kejadian. Mangsa disahkan meninggal dunia sebelum dapat dibawa ke hospital.

Pegawai penyiasat dari Balai Polis Nong Prue, Leftenan kolonel (polis) Teetat Trujan berkata, pihaknya tiba sejurus mendapat panggilan dan menjauhkan orang tidak berkaitan dari kawasan kejadian.
“Anggota-anggota polis memeriksa dan mendapati tiada tanda-tanda penderaan. Tiada dokumen pengenalan diri ditemui di lokasi kejadian.
“Punca kematian masih belum jelas. Mayat perlu dihantar untuk bedah siasat bagi mengetahui puncar sebenar kematian. Sementara itu, pihak kami sedang menghubungi keluarga si mati,’’ jelas beliau. – Agensi


Pengantin naik helikopter ke majlis persandingan
Oleh ALWANI ZAFIRAH

29 Januari 2022, 7:01 pm
PETALING JAYA – Setiap pasangan pasti mahu mencipta kelainan dalam majlis perkahwinan mereka supaya dapat diingati hingga ke akhir hayat.
Daripada tarikh pernikahan, tema perkahwinan serta kenderaan pengantin yang semuanya dirancang supaya dapat menciptakan keunikan tersendiri.
Menerusi perkongsian video oleh Matt Yie di media sosial, memaparkan pasangan pengantin tersebut telah datang ke majlis persandingan mereka yang diadakan di sebuah dewan dengan menaiki helikopter.
Menurut lelaki tersebut yang juga merupakan jurugambar yang bertugas ketika majlis, memaklumkan helikopter itu disewa khas oleh pihak pengantin lelaki bagi membawa pasangannya ke lokasi majlis dan ia bukanlah satu beban kerana masing-masing mempunyai kemampuan untuk meraikan hari bahagia mereka mengikut cara tersendiri.
Sementara itu, orang ramai turut meninggalkan pelbagai reaksi di ruangan komen.
“Duit banyak boleh la buat apa sahaja, naik jet pun boleh,” kata @emas916new.

“Seronok jurugambar boleh terbang sekali percuma, selamat pengantin baru buat pasangan tersebut, memang ‘rare’ la kenderaan pengantin ini,” ujar @matstyle99.
Walau bagaimanapun, ada juga yang menyuarakan pendapat peribadi dengan mengatakan hal tersebut agak berlebihan dan membazir.
“Membazir ja mahal-mahal bayar, nanti merungut hutang banyak, duit bantuan tak dapat, masa habiskan duit tak fikir pula,” kata seorang pengguna lain. – K! ONLINE


David Arumugam promosi Pulau Pinang menerusi lagu Pearl Of The Orient
Oleh SAFINA RAMLI

29 Januari 2022, 6:43 pm
GEORGE TOWN – Penyanyi legenda Pulau Pinang, Datuk David Arumugam kembali menghiburkan para peminatnya sambil mempromosi pelancongan Pulau Pinang menerusi album komplikasi baharu, The Story Pearl of the Orient yang dilancarkan hari ini.
Album tersebut yang diterbitkan oleh Persatuan Anak Seni Pulau Pinang (PASPP) merupakan kompilasi album yang membariskan 11 anak seni kelahiran Pulau Mutiara termasuk David.
Menurut Pengerusi Kehormat PASPP, Mohd. Mazlan Ayob, album tersebut merupakan album pertama diterbitkan oleh PASPP dan ia diharapkan dapat membantu mempromosi Pulau Pinang di mata para pelancong dalam dan luar negara.
“Projek ini bermula hampir dua tahun lalu ketika Perintah Kawalan Pergerakan (PKP) dilaksanakan, kami menghimpunkan anak-anak seni Pulau Pinang termasuk David untuk bekerjasama dalam projek ini.
“Kami berharap lagu Pearl Of The Orient yang dicipta khas untuk mempromosi Pulau Pinang dapat memperkenalkan negeri ini kepada para pelancong dalam dan luar negara,” katanya ketika ditemui selepas majlis pelancaran album kompilasi The Story Pearl of the Orient di Pusat Konvensyen Setia Spice di sini hari ini.
Sebanyak 12 lagu baharu didendangkan oleh 11 artis kelahiran Pulau Pinang menerusi album ini dan mereka terdiri daripada David Arumugam, Boy, Aswad AF, Fazlin, Bob Sentuhan, Gee, Jasmin, Faradik, Epol Penang, Kolin, Kamal CRK dan SAM. – K! ONLINE


Tengku Zafrul perjelas isu berbangkit berkait Genting Hong Kong
Oleh EDDY AQMAL MOHAMED HAMIDI

29 Januari 2022, 5:43 pm
PUTRAJAYA – Keputusan untuk memberikan pinjaman kepada mana-mana pihak bukan ditentukan oleh Menteri Kewangan, Kementerian Kewangan (MOF) atau pemegang saham tetapi oleh bank-bank yang terlibat itu sendiri.
Menteri Kewangan, Tengku Datuk Seri Zafrul Tengku Abdul Aziz berkata, setiap bank mempunyai proses usaha wajar dan penilaian kredit oleh Jawatankuasa Kredit masing-masing bagi menilai keupayaan bakal peminjam untuk membayar balik pinjaman mereka.
“Dari segi dasar, Bank Negara Malaysia telah menetapkan garis panduan yang perlu dipatuhi dan selagi bank-bank ini mematuhi garis panduan yang ditetapkan mereka bebas untuk memberi pinjaman mengikut budi bicara mereka,” katanya dalam satu kenyataan hari ini.
Beliau berkata demikian bagi menjawab isu yang dibangkitkan oleh Presiden Parti Keadilan Rakyat (PKR), Datuk Seri Anwar Ibrahim tentang pemberian pinjaman kepada Genting Hong Kong yang antaranya melibatkan bank-bank dari Malaysia.
Tengku Zafrul berkata, turut dibangkitkan adalah tentang peranan Khazanah, Kumpulan Wang Simpanan Pekerja (KWSP) dan Permodalan Nasional Berhad (PNB) sebagai pemegang saham di dalam bank yang terlibat.
“Pemegang saham tidak terlibat di dalam operasi harian sesebuah syarikat dan operasi harian bank diserahkan kepada pengurusan bank itu sendiri maka jika Menteri Kewangan atau pemegang saham campur tangan di dalam urusan harian bank-bank di Malaysia, jelas sekali ini tidak betul dari sudut governans dan tadbir urus.

“Saya yakin, sebagai seorang bekas Menteri Kewangan, Datuk Seri Anwar juga sedia maklum tentang perbezaan antara peranan ahli lembaga pengarah dan pengurusan syarikat,” ujar beliau.
Mengulas lanjut berkenaan isu pinjaman tana cagaran pula, beliau menegaskan ia bukan sesuatu yang luar biasa dan pihak bank boleh meluluskan pinjaman tanpa cagaran berdasarkan kesanggupan mereka mengambil risiko pada peringkat dalaman, penilaian kredit yang memenuhi kriteria dan kelulusan berdasarkan proses tadbir urus dalaman.
“Tambahan pula, dalam kes Genting Hong Kong, pinjaman telah diluluskan sebelum Covid-19 melanda. Genting Hong Kong ini adalah syarikat dalam sektor libur termasuklah pelancongan dan apabila Covid-19 melanda, banyak syarikat yang bergantung kepada pelancongan terjejas yang sudah tentu tidak dapat dijangka semasa pinjaman diluluskan.
“Harus diingat bahawa bukan sahaja bank tempatan yang memberikan pinjaman tanpa cagaran kepada Genting Hong Kong namun bank-bank dari luar negara turut terlibat dan mereka juga perlu mematuhi garis panduan dalaman serta garis panduan bank pusat masing-masing sebelum memberikan pinjaman,” katanya.
Tambah beliau, bagi mengulas mengenai pemberian pinjaman kepada syarikat perjudian seperti Genting, Tengku Zafrul menjelaskan bahawa sektor perbankan Islam Malaysia amat progresif dan ia membolehkan perbezaan di antara aset-aset syariah dan konvensional.
“Jadi, kalau isu ini benar-benar penting, mengapa semasa Datuk Seri (Anwar) menjadi Menteri Kewangan, tiada arahan dikeluarkan kepada bank-bank tempatan supaya tidak memberi pinjaman kepada Kumpulan Genting?
“Pengisytiharan Genting Hong Kong sebagai muflis amat dikesali namun ingin saya tegaskan bahawa bank-bank yang terlibat dan sektor perbankan Malaysia secara keseluruhannya amatlah berdaya tahan dalam mengharungi pelbagai cabaran operasi perniagaan semasa,” katanya.
Tengku Zafrul memaklumkan, sistem perbankan Malaysia telah diperkukuhkan dan kini lebih berdaya tahan di mana kini nisbah pinjaman tak berbayar hanya 1.4 peratus termasuklah peruntukan pinjaman tidak berbayar (NPL) separa bagi pinjaman oleh Genting Hong Kong.
“Syarikat Liabiliti Terhad (LLC) pula kekal kuat pada tahap 131.5 peratus berbanding 55.9 peratus pada 1998, jadi sistem kewangan Malaysia kekal kukuh dan tidak timbul sebarang masalah kecairan di pasaran,” ujar beliau. – K! ONLINE


Padah swafoto di puncak gunung, pendaki maut tergelincir
Oleh KOSMO!

29 Januari 2022, 6:00 pm
PHOENIX, ARIZONA – Seorang pendaki gunung maut akibat tergelincir ketika mengambil swafoto di puncak sebuah gunung di negeri Arizona, Amerika Syarikat, lapor laman berita Wion News semalam.
Mayat pendaki tersebut, Richard Jacobson, 21,  ditemui selepas beberapa rakan sepasukannya menelefon talian kecemasan 911 pada pukul 12.45 tengah malam (waktu tempatan), Isnin lalu.
Sejurus mendapat panggilan, Jabatan Keselamatan Awam Arizona menghantar sebuah helikopter untuk melakukan kerja-kerja menyelamat.
Mayatnya ditemui hampir 213 meter di bawah lereng yang menjadi lokasi perkhemahan kumpulan pendaki tersebut.
“Ketika kejadian, mangsa sedang mengambil swafoto di puncak gunung tersebut sebelum dia tergelincir lalu terjatuh ke bawah.
“Berdasarkan siasatan, tiada sebarang unsur penyalahgunaan dadah atau perkara-perkara terlarang. Ia adalah satu kemalangan tragis,” kata Sarjan Doug Peoble dari Pejabat Sherif Mencari dan Menyelamat Daerah Pinal.

Dalam pada itu, satu kajian yang diterbitkan dalam jurnal Family Medicine and Primary Care mendedahkan bahawa seramai 259 individu maut ketika mengambil swafoto antara tahun 2011 hingga 2017. – AGENSI


SOP baharu umrah wajibkan dos penggalak
Oleh MOHD. HUSNI MOHD. NOOR

29 Januari 2022, 5:49 pm
PUTRAJAYA – Kementerian Pelancongan Seni dan Budaya (MOTAC) menggariskan tiga prosedur operasi standard (SOP) baharu bagi perjalanan ibadah umrah yang akan bermula 8 Februari ini.
Menterinya Datuk Seri Nancy Shukri berkata, antara SOP berkenaan termasuk memastikan jemaah lengkap vaksinasi dan wajib mengambil dos penggalak demi keselamatan dan kesejahteraan jemaah.
Beliau berkata, pihaknya juga mahu setiap jemaah dilindungi oleh insurans yang memberi perlindungan kesihatan termasuk keperluan rawatan, isolasi dan kuarantin bagi jangkitan Covid-19 semasa di Arab Saudi dan semasa pulang ke Malaysia.
“Kami juga mahu syarikat pengendali umrah bertanggungjawab untuk memaklumkan kepada jemaah mengenai tanggungjawab, tatacara, liabiliti dan arahan-arahan sepanjang perjalanan umrah jemaah,” katanya menerusi kenyataan hari ini.
Katanya, SOP baharu perjalanan umrah itu telah pun diperhalusi MOTAC, Kementerian Kesihatan (KKM) dan Agensi Pengurusan Bencana Negara (NADMA) serta akan dibawa ke Mesyuarat Kuartet untuk kelulusan.
Nancy berkata, proses memuktamadkan SOP baharu itu telah mengambil kira kepentingan semua pihak secara holistik termasuklah mengimbangi aktiviti umrah dengan pelaksanaan prosedur protokol kesihatan dan keselamatan yang lebih rapi.

“SOP baharu itu demi memelihara kebajikan Keluarga Malaysia yang berada di Tanah Suci dan juga ketika jemaah pulang ke tanah air,” katanya.
Tambahnya, SOP tersebut adalah panduan untuk mengekang penularan Covid-19 ketika menjalankan aktiviti umrah.
Nancy berkata, beliau berharap bahawa keputusan itu akan disambut baik oleh syarikat pengendali umrah dan Keluarga Malaysia serta mengingatkan semua pihak untuk mematuhi SOP terbaru yang akan diumumkan kelak bagi mengekang penularan Covid-19.
“Sejak Disember lalu, sebanyak lapan sesi libat urus telah diadakan melibatkan syarikat pengendali umrah seperti Persatuan Syarikat Pengendalian Pelancongan Bumiputera Malaysia (Bumitra), Persatuan Agensi Pelancongan Umrah & Haji (PAPUH), The Malaysian Association of Tour & Travel Agents (MATTA),” katanya.
Pada 8 Januari 2022 yang lalu, kerajaan telah membuat keputusan yang sukar tetapi perlu dan wajar untuk menggantung sementara perjalanan menunaikan ibadah umrah setelah menilai data penularan Covid-19 varian Omicron dalam kalangan jemaah yang pulang ke tanah air. – K! ONLINE


Robot bedah empat babi tanpa bantuan manusia
Oleh KOSMO!

29 Januari 2022, 5:00 pm
BALTIMORE, MARYLAND – Sebuah robot yang dibangunkan oleh kumpulan penyelidik dari negeri Maryland, Amerika Syarikat, berjaya melakukan prosedur pembedahan ke atas empat ekor babi tanpa melibatkan manusia, lapor laman berita Wion News kelmarin.
Menerusi penyelidikan Universiti Johns Hopkins, Robot Autonomi Tisu Pintar (Star) itu melakukan  pembedahan laparoskopi untuk menyambung dua bahagian hujung usus pada  empat ekor babi.
Menurut kertas kajian yang diterbitkan dalam jurnal Science Robotics, robot tersebut berjaya melakukan prosedur itu yang kebiasaannya, memerlukan tahap ketepatan  tinggi dan pergerakan berulang.
“Ini merupakan pertama kali robot melakukan pembedahan laparoskopi tanpa bantuan manusia.
“Penemuan ini menunjukkan bahawa kita boleh melakukan satu daripada tugasan paling rumit dalam pembedahan  iaitu menyambung semula dua bahagian hujung usus.
“Star membuktikan bahawa ia mampu melakukan pembedahan ke atas empat ekor haiwan dengan hasil yang lebih baik berbanding manusia,” kata Pembantu Profesor Kejuruteraan Mekanikal  Universiti Johns Hopkins, Axel Krieger.

Krieger turut terlibat dalam mencipta robot tersebut yang mempunyai sistem berpandukan kesihatan yang direka untuk menjahit tisu lembut. – AGENSI


Maut selepas tercampak sejauh 45 meter
Oleh ROHANA MOHD. NAWI

29 Januari 2022, 6:17 pm
KOTA BHARU – Seorang lelaki warga emas maut selepas tercampak sejauh 45 meter apabila motosikal yang ditunggangnya bertembung dengan sebuah kereta di Batu 8, Jalan Kota Bharu-Machang dekat Kadok di sini hari ini.
Dalam kejadian kira-kira pukul 5.40 pagi itu, mangsa, Mohd. Nawi Dollah, 64, meninggal dunia di tempat kejadian selepas mengalami kecederaan parah pada bahagian kepala.
Pemangku Ketua Polis Daerah Kota Bharu, Superintendan Mohd. Suhaimi Ali berkata, siasatan awal mendapati, mangsa menunggang motosikal jenis Yamaha Ego dan tidak memakai topi keledar dipercayai membelok keluar dari simpang di Sekolah Kebangsaan Kadok menghala ke Kota Bharu.
Keadaan sebuah kereta Perodua Myvi selepas merempuh motosikal ditunggang mangsa di Batu 8, Jalan Kota Bharu – Machang, Kota Bharu pagi tadi. FOTO IHSAN POLIS
Menurutnya, pada masa sama, sebuah kereta jenis Perodua Myvi dari arah Machang ke Kota Bharu telah mengelak ke kanan jalan raya sebelum bertembung dengan motosikal ditunggang mangsa.
“Insiden itu menyebabkan mangsa tercampak sejauh 45 meter ke laluan bertentangan.
“Siasatan awal mendapati, kejadian dipercayai berpunca daripada kecuaian mangsa kerana keluar dari simpang tanpa memastikan keselamatan diri sehingga menyebabkan berlaku kemalangan,” katanya katanya ketika dihubungi Kosmo! hari ini.

Menurut Mohd. Suhaimi, mayat mangsa dihantar ke Hospital Universiti Sains Malaysia, Kubang Kerian untuk proses bedah siasat.
Tambahnya, kes disiasat mengikut Seksyen 41(1) Akta Pengangkutan Jalan 1987.


Amaran ribut petir di lapan negeri
Oleh ALWANI ZAFIRAH

29 Januari 2022, 5:17 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan lapan buah negeri dan keadaan itu dijangka berlaku sehingga pukul 8 malam nanti.
MetMalaysia dalam satu kenyataan di Facebook berkata, amaran itu dikeluarkan bagi kawasan Kulim dan Bandar Baharu di Kedah serta daerah Larut, Matang dan Selama, Kinta, Perak Tengah, Kampar, Batang Padang dan Muallim bagi negeri Perak.
“Ribut petir, hujan lebat dan angin kencang dijangka berlaku di Hulu Selangor, Selangor, manakala di Negeri Sembilan, melibatkan kawasan Jelebu, Seremban, Kuala Pilah dan Rembau.
“Cuaca buruk yang sama diramalkan berlaku di keseluruhan kawasan negeri Melaka dengan intensiti hujan melebihi 20 mm/jam yang hampir atau dijangka berlaku melebihi sejam,” katanya di sini hari ini.
Sementara itu, bagi negeri Sarawak, hujan lebat serta ribut petir tertumpu di kawasan Kapit (Belaga) dan Limbang serta beberapa daerah di Sabah termasuklah Sandakan dan Kudat (Pitas).
“Amaran ribut petir ini adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – K! ONLINE


Wujud kembali perumahan banjir
Oleh ABDUL RASHID ABDUL RAHMAN

29 Januari 2022, 6:24 pm
BERA – Program Perumahan Banjir yang pernah dilaksanakan di negara ini akan dipertimbangkan dilaksanakan semula dalam usaha mengatasi masalah banjir yanng berlaku berulang-ulang di sesuatu tempat.
Perdana Menteri, Datuk Seri Ismail Sabri Yaakob berkata, program perumahan tersebut merupaka antara cadangan jangka panjang bagi mengatasi masalah banjir secara tuntas dan menyeluruh selain pembinaan benteng, mendalamkan sungai dan sebagainya.
“Ada yang cadang diadakan perumahan banjir seperti dulu, kalau rumah di tepi sungai kita pindahkan ke tempat yang lebih tinggi, ini juga salah satu daripada cara kita mengatasi bencana yang boleh merosakkan rumah dan kehidupan mereka yang tinggal di tepi sungai.
“Untuk pindahkan mereka ini ke tempat yang tinggi kita perlukan kerjasama kerajaan negeri kerana tanah di bawah kerajaan negeri,” katanya dalam sidang akhbar selepas Majlis Penyerahan Wang Bantuan Pembelian Barangan Keperluan Monsun Timur Laut 2021/222 di Dewan Konvensyen Majlis Daerah Bera di sini hari ini.
Yang hadir sama Ahli Dewan Undangan Negeri (ADUN) Guai, Datuk Seri Norol Azali Sulaiman.
Menurut Ismail Sabri, satu mesyuarat akan diadakan melibatkan pelbagai pihak berkaitan termasuk kerajaan negeri akan dilakukan bagi melihat kaedah terbaik dalam menyelesaikan isu banjir yang berlaku.

Katanya, langkah ini perlu bagi memastikan isu banjir tidak berulang setiap tahun yang menyebabkan perbelanjaan yang besar dan kesan kepada masyarakat.
“Sebab itulah semua pihak mesti memainkan peranan bersama sama untuk mengurangkan banjir ini kerana kesan daripada banjir ini bukan sahaja dari segi kewangan.
“Tahun ini RM6 bilion lebih kerajaan terpaksa tanggung, dengan RM6 bilion ini mungkin banyak penyelesaian boleh dilakukan seperti mendalamkan sungai, melebarkan sungai meninggikan tebing dan sebagainya,”katanya.
Sementara itu beliau berkata, dalam usaha menangani masalah kenaikan harga barang pihaknya akan mengadakan mesyuarat jawatankuasa khas kabinet bagi mencari kaedah terbaik menangani isu itu.
Ujarnya, semua kementerian terbabit dan juga beberapa persatuan pengguna akan turut serta dalam mesyuarat pada Isnin ini. – K! ONLINE


Siapa saja tarik sokongan kerajaan tumbang – PM
Oleh ABDUL RASHID ABDUL RAHMAN

29 Januari 2022, 6:34 pm
BERA – Perdana Menteri Datuk Seri Ismail Sabri Yaakob mengakui kerajaan Pusat akan tumbang jika mana-mana parti politik dalam gabungan tersebut menarik sokongan mereka terhadap kerajaan sedia ada.
Beliau bagaimanapun berkata, apa yang lebih penting pada masa ini adalah kestabilan politik dan ekonomi dalam memastikan kesejahteraan rakyat dan negara dalam berhadapan pelbagai cabaran semasa.
“Kita tunggu apa yang sebenarnya, memang betul kalau mereka (Perikatan Nasional) menarik sokongan, kerajaan tumbang itu faktanya secara jelas.
“Sesiapa tarik sokongan akan tumbang tak kira siapa, kalau Gabungan Parti Sarawak (GPS) tarik atau dalam kalangan UMNO sendiri, kerana kerajaan memiliki kelebihan empat kerusi, lebih lima enam kerusi tarik sokongan, kerajaan akan tumbang tak kira siapa,” katanya dalam sidang akhbar pada Majlis Penyerahan Wang Bantuan Pembelian Barangan Keperluan Monsun Timur Laut 2021/2022 Daerah Bera di Dewan Konvensyen Majlis Daerah Bera di sini hari ini.
Semalam, Presiden Parti Pribumi Bersatu Malaysia (Bersatu) Tan Sri Muhyiddin Yassin dilaporkan menyatakan Pas dan Bersatu menegaskan sokongan kedua-dua parti itu terhadap kerajaan adalah bersyarat.
Presiden Bersatu itu berkata, sokongan mereka ketika ini perlu dihormati dan dirunding berlandaskan nilai integriti, anti rasuah serta berkebajikan.

Kedua-dua parti itu menegaskan pendirian mereka ekoran rasa kurang senang terhadap tindakan UMNO membubarkan Dewan Undangan Negeri (DUN) Johor bagi membuka jalan kepada Pilihan Raya Negeri (PRN) diadakan.
Mengulas lanjut, Ismail Sabri menjelaskan, beliau percaya, kestabilan politik di peringkat nasional menjadi keutamaan semua pihak.
“Banyak perkara kita sedang rancang untuk memberikan kesejahteraan kepada rakyat. Saya percaya kalau timbul perkara-perkara seperti ini, politik kita kembali bergolak, ekonomi merudum, terjejas akibat tindakan ini,” tambahnya.
Sementara itu, beliau percaya kemungkinan perbincangan akan dilakukan melibatkan antara parti-parti terlibat.
“Tetapi perkara ini masih terlalu awal dan yang paling penting keselamatan, kesejahteraan, keharmonian rakyat perlu diberikan keutamaan,” jelasnya. – K! ONLINE


Lebuh Raya Karak sesak 20 km angkara treler terbabas
Oleh HARIS FADILAH AHMAD

29 Januari 2022, 6:40 pm
BENTONG – Lebuh Raya Kuala Lumpur-Karak mengalami kesesakan luar biasa hari ini selepas sembilan buah kenderaan terlibat dalam kejadian kemalangan yang bermula di Kilometer 40 Lebuh Raya KLK di sini.
Kejadian kemalangan kira-kira pukul 9.30 pagi itu melibatkan dua buah kenderaan pelbagai guna (MPV) jenis Mitsubishi dan Toyota Estima, lima jenis kereta Perodua Axia, BMW, Toyota Vios, Proton Saga dan pacuan empat roda jenis Toyota Hilux dan lori treler jenis Volvo.
Difahamkan punca kemalangan itu berikutan lori treler berkenaan hilang kawalan lalu terbabas sehingga merempuh lapan buah kereta lain dan berlaku perlanggaran di laluan itu.
Ketua Polis Daerah Bentong, Superintendan Zaiham Mohd. Kahar berkata, hasil siasatan mendapati lori treler yang dipandu lelaki tempatan berusia 42 tahun datang dari arah Kuala Lumpur telah hilang kawalan.
“Pemandu treler mengalami kecederaan ringan di bahagian lengan dan dahi, manakala pemandu kereta lain tidak mengalami sebarang kecederaan,”katanya dalam kenyataan di sini hari ini.
Menurut Zaiham, kes tersebut disiasat di bawah Seksyen 43 (1) Akta Pengangkutan Jalan 1987 yang jika sabit kesalahan boleh dikenakan hukuman denda tidak kurang daripada RM4,000 dan tidak melebihi RM10,000 dan boleh dipenjarakan dalam tempoh tidak lebih 12 bulan.

“Polis meminta orang ramai yang melihat kejadian supaya dapat tampil membantu polis untuk membuat siasatan.
“Saya menasihati orang orang ramai yang menggunakan Lebuh Raya Karak – Kuala Lumpur supaya lebih berhati-hati ketika memandu serta memastikan kenderaan diselenggarakan dengan baik sebelum memulakan perjalanan,” ujarnya. – K! ONLINE


Sesak lebih 40km ke utara
Oleh ASLIZA MUSA

29 Januari 2022, 3:54 pm
KAMPAR- Kemalangan sebuah treler yang terbabas di Kilometer 302.4, Lebuh Raya Utara-Selatan arah utara di sini menyebabkan kesesakan sehingga lebih 40 kilometer.
Kejadian pada pukul 8.45 pagi itu mengakibatkan pemandu treler tersebut cedera ringan dan dihantar ke Hospital Raja Permaisuri Bainun (HRPB) untuk rawatan.
Ketua Polis Daerah Kampar, Superintenden Mohamad Nazri Daud berkata, siasatan awal mendapati kemalangan berpunca apabila treler tersebut terbabas ke lorong kanan dan tersangkut di ‘railing’ pembahagi tengah jalan.
Katanya, pada masa sama, sebuah lori bergesel dengan treler itu namun kenderaan tersebut telah beredar dari lokasi kejadian.
“Akibat kemalangan itu, lorong kanan terpaksa ditutup untuk kerja-kerja pengalihan treler berkenaan manakala lorong kiri dan lorong kecemasan dibuka untuk laluan kenderaan.
“Kenderaan awam yang tersangkut dalam kesesakan itu telah dilencongkan masuk ke Tapah dan masuk ke jalan lama (Jalan Ipoh-Kuala Lumpur),” katanya ketika dihubungi di sini hari ini.

Menurut Mohamad Nazri, lalu lintas di jalan lama terutama di Kampar sesak pada skala tiga per lima namun anggota trafik telah ditempatkan di sana bagi membuat kawalan dan melancarkan kesesakan.
“Beberapa jentera telah berada di lokasi bagi kerja-kerja mengalihkan treler itu yang mungkin mengambil masa beberapa jam,” katanya. -K! ONLINE


5,139 kes Covid-19 dicatatkan hari ini
Oleh SITI A'ISYAH SUKAIMI

29 Januari 2022, 3:24 pm
PUTRAJAYA – Jangkitan Covid-19 kekal melepasi angka 5,000 hari ini dengan 5,139 kes dicatatkan menjadikan jumlah kumulatif sebanyak 2,861,069 kes kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya menerusi satu ciapan di laman Twitter hari ini. -K! ONLINE


PRN Johor: Bersatu, Pas kekal kerjasama, guna logo PN
Oleh ISKANDAR SHAH MOHAMED

29 Januari 2022, 4:19 pm
SHAH ALAM – Parti Pribumi Bersatu Malaysia (Bersatu) dan Pas kekal  menjalinkan kerjasama bagi menghadapi Pilihan Raya Negeri (PRN) Johor.
Selain itu, kedua-dua parti berkenaan memutuskan untuk bertanding dengan menggunakan logo Perikatan Nasional (PN).
Presiden Bersatu, Tan Sri Muhyiddin Yassin berkata, gabungan itu mahu mendapatkan mandat rakyat bagi membentuk kerajaan negeri apabila memenangi pilihan raya berkenaan kelak.
Katanya, PN sedang merangka semula strategi dengan mengambil iktibar keputusan PRN Melaka pada November lalu.
“Keadaan di Johor adalah berbeza kerana lebih ramai pengundi atau Dewan Undangan Negeri (DUN) dan kita sudah merujuk keputusan di Melaka untuk menyusun semula strategi kemenangan.
“Strategi itu tidak didedahkan lagi namun kita tahu apa yang patut dilakukan dan sebahagiannya sudah dinyatakan dalam resoulsi. Selebihnya kita akan maklum ketika sudah menghadapi pilihan raya nanti,” katanya pada sidang akhbar Muzakarah Pas Bersatu di sini, hari ini.

Turut dihadiri Presiden Pas, Tan Sri Abdul Hadi Awang. -K! ONLINE


Diugut video lucah, Raja Azrey lapor polis
Oleh HANISAH SELAMAT

29 Januari 2022, 2:51 pm
PETALING JAYA – Pelakon dan pengarah Raja Azrey Raja Kamaruzzaman mengambil tindakan membuat satu laporan polis selepas menerima ugutan daripada seorang individu yang mahu menyebarkan video lucah didakwa dirinya.
Kata Raja Azrey, individu terbabit juga mendesaknya membayar sebanyak RM5,000 atau jika enggan berbuat demikian, video lucah didakwa dirinya akan dikongsi kepada semua kenalan dalam Facebook.
“Semuanya bermula malam Rabu lalu apabila saya dihubungi seorang wanita dari Indonesia yang secara tiba-tiba meminta saya menghulurkan bantuan kewangan kononnya seorang ahli keluarganya sakit.
“Dari situ saya tahu dia ‘scammer’ yang mencari mangsa, mendapatkan duit dengan cara mudah.
“Saya mahu tengok sejauh mana dia ‘pusing’. Tiba-tiba dia menangis sebelum serahkan telefon kepada seorang lelaki yang juga bercakap menggunakan bahasa Indonesia.
“Lelaki itu terus mendakwa tahu identiti serta punya maklumat akaun Facebook dan Instagram saya sambil mengatakan ada menyimpan video saya dalam keadaan mengaibkan dan desak saya bayar RM5,000.

“Mula-mula saya tak ambil peduli sebab menyangka dia sekadar cuba nasib namun selepas panggilan tamat saya terima kiriman video dimaksudkan. Saya terkejut sebab imej itu memang wajah saya tetapi
kalau tengok memang teknik suntingan.
“Atas nasihat kawan-kawan yang pernah berdepan situasi sama, saya terus buat laporan polis di Balai Polis Sg. Long, Kajang selain berhubung terus dengan pihak Suruhanjaya Komunikasi dan Multimedia (SKMM),” katanya kepada Kosmo! Online.
Pengarah filem Hilang itu mengakui berbuat demikian kerana tidak mahu menjadi mangsa peras ugut pihak tidak bertanggungjawab selain memberi peringatan kepada orang lain agar berhati-hati terhadap taktik penggodam.
Kata Raja Azrey lagi, bukan hanya gambar dan video di dalam telefon dapat dicuri, segala maklumat peribadinya juga diketahui ‘scammer’ tersebut yang dipercayai melakukan aktiviti jenayah tersebut secara berkumpulan.
“Awalnya saya tertanya-tanya kenapa saya yang terkena sehingga saya meminta bantuan kenalan di Indonesia. Memang nombor telefon serta akaun untuk pindahan wang yang diberi ‘scammer’ itu dari sana.
“Walaupun cuma teknik suntingan, saya perlu buat laporan polis bimbang ada yang menyangka itu diri saya sebenar. Saya tengok sendiri pun malu. Kalau disebarkan tentu boleh cetuskan salah faham.
“Bagi yang simpan gambar atau video dalam telefon berhati-hatilah walaupun cuma gambar biasa atau sekadar ‘selfie’ sebab penggodam ini tahu cara untuk menjadikannya ‘berbeza’.
“Macam saya yang sejenis suka bawa telefon ketika ‘membuang’ untuk cari ilham sambil skrol enjin carian, mereka nyata ambil video saya sedang tengok jerawat dengan kamera dan kemudian edit. Itu yang saya terkejut apabila ditukar jadi video panas,” ulas bapa kepada dua cahaya mata itu.
Kata pelakon Blok 404 itu lagi, buat masa ini dia sudah menutup semua laman sosial bagi mengelakkan pihak tersebut terus membuat gangguan.
“Hidup harus diteruskan macam biasa. Saya sekarang agak kurang berlakon tetapi masih aktif dengan tugasan belakang tabir selain mengendalikan akademi melatih pelakon pelapis sejak lebih setahun lalu.
“Kami beroperasi di Baling dan Gurun, Kedah serta berpangkalan di Cheras. Setakat ini di Kuala Lumpur saya sudah menyempurnakan 12 sesi membabitkan penyertaan sekitar 300 bakat baharu.
“Sebagai penutup setiap sesi saya bagi mereka peluang berlakon drama yang disiarkan menerusi platform YouTube RajaAzrey TV Channel untuk rasai pengalaman sebenar,” katanya.
Raja Azrey yang juga aktivis teater turut berharap perbuatan tidak bermoral pihak yang disifatkan penjenayah maya itu dapat dikekang daripada terus berleluasa. – K! ONLINE


SPR perlu sediakan undi pos di Singapura
Oleh KHAIRUL MOHD. ALI

29 Januari 2022, 3:04 pm
PASIR GUDANG – Suruhanjaya Pilihan Raya (SPR) perlu mewujudkan satu kaedah undi pos bagi membolehkan lebih 400,000 rakyat Malaysia termasuk pengundi Johor untuk mengundi dalam Pilihan Raya Negeri (PRN).
Ahli Parlimen Pasir Gudang, Hassan Abdul Karim berkata, inisiatif berkenaan akan membolehkan rakyat Malaysia yang tidak dapat pulang mengundi akibat pandemik Covid-19 menunaikan tanggungjawab mereka.
“Disebabkan pandemik Covid-19, ramai tidak akan pulang untuk mengundi kerana jika mereka balik akan tetap dikuarantin terlebih dahulu. Jadi kita harap SPR untuk menyediakan kaunter untuk kemudahan undi pos di Singapura.
“SPR menerusi kerajaan boleh berbincang dengan kerajaan Singapura untuk tujuan itu bagi memastikan pekerja Malaysia di repubklik berkenaan terutama rakyat Johor dapat mengundi dalam PRN ini,” katanya.
Beliau berkata demikian selepas menghadiri Program Perayaan Ponggal anjuran Persatuan Semangat Ibu Tunggal Negeri Johor di Kota Puteri, di sini hari ini. -K! ONLINE


Aliran trafik Lebuh Raya Utara-Selatan, KL- Karak makin sesak
Oleh FITRI HAZIM

29 Januari 2022, 4:45 pm
PETALING JAYA – Keadaan aliran trafik di Lebuh Raya Utara-Selatan dan Lebuh Raya Kuala Lumpur-Karak (KLK) kelihatan semakin sesak apabila orang ramai dilihat mula memasuki lebuh raya untuk pulang ke kampung sempena Tahun Baharu Cina.
Tinjaun Kosmo! menerusi portal rasmi Lembaga Lebuh Raya Malaysia mendapati kenderaan dilaporkan bergerak perlahan bagi ketiga-tiga lebuh raya berkenaan.
Keadaan aliran trafik terkini di Lebuh Raya Utara-Selatan, Karak
Sementara itu, setakat pukul 4.26 petang, pertambahan kenderaan ke arah Pantai Timur turut menyebabkan aliran trafik perlahan di KLK.
Terdahulu, Kosmo! melaporkan sebanyak 120,000 kenderaan dijangka masuk ke negeri Melaka dan 50,000 kenderaan dijangka masuk ke Pulau Pinang bermula esok sempena cuti umum Tahun Baharu Cina pada 1 Februari ini. – K! ONLINE


JPJ beku cuti anggota penguat kuasa
Oleh ZAKKINA WATI AHMAD TARMIZI

29 Januari 2022, 2:56 pm
KUALA PILAH- Jabatan Pengangkutan Jalan (JPJ) telah membekukan cuti semua anggota penguat kuasanya bermula 25 Januari lalu sehingga 8 Februari depan sempena perayaan Tahun Baharu Cina.
Timbalan Ketua Pengarah (Perancangan dan Operasi) JPJ, Aedy Fadly Ramli berkata, arahan tersebut melibatkan kira-kira 2,500 anggota JPJ di seluruh negara.
“Ia termasuk seramai 118 anggota penguatkuasa di Negeri Sembilan. Arahan sudah diberikan supaya semua anggota penguatkuasaan untuk tidak mengambil cuti,” katanya kepada pemberita dalam sidang akhbar selepas menghadiri Advokasi Keselamatan Jalan Raya dan Pelancaran Op Tahun Baharu Cina di Dataran Melang di sini hari ini.
Sementara itu, menurut Aedy Fadly, pihaknya menjangkakan berlaku pertambahan kenderaan sehingga 100 peratus susulan pengguna jalan raya yang akan pulang ke kampung pada cuti Tahun Baharu Cina ini.
“Pada cuti perayaan ini, kami menjangkakan pertambahan disebabkan tahun lalu negara dalam tempoh Perintah Kawalan Pergerakan (PKP).
“Jangkaan pertambahan dijangka lebih daripada 100 peratus bagi pengguna jalan raya pada tahun ini terutama pengguna yang mahu pulang ke kampung halaman,” katanya. -K! ONLINE


Lebih RM355 juta bantu pembangunan usahawan termasuk terkesan banjir
Oleh ABDUL RAZAK IDRIS

29 Januari 2022, 4:06 pm
SABAK BERNAM – Sejumlah RM355.83 juta diperuntukkan tahun ini bagi program pembangunan keusahawanan termasuk kepada usahawan terkesan banjir.
Menteri Pembangunan Usahawan dan Koperasi, Tan Sri Noh Omar berkata, setakat ini lebih 13,000 usahawan di kalangan mangsa banjir telah berada dalam radar untuk dibantu pihaknya.
Katanya, pelbagai agensi seperti Tekun Nasional, UDA Holdings, SME Corp, Bank Rakyat, SME Bank dan Amanah Ikhtiar Malaysia (AIM) serta Suruhanjaya Koperasi Malaysia (SKM) akan berganding bahu memastikan usahawan yang terjejas kembali pulih dalam situasi yang mencabar ini.
“SKM contohnya telah memperuntukkan bantuan permulaan keseluruhan berjumlah RM1 juta kepada koperasi-koperasi yang terjejas akibat banjir.
“Nilai maksimum yang akan diberikan kepada setiap koperasi yang layak adalah sebanyak RM30,000.
“Selain itu, insentif Pengurangan Pemindahan Kumpulan Wang Rezab Statutori (KWRS) daripada 15 peratus kepada 8 peratus daripada untung bersih terauditnya selepas pelarasan operasi,” katanya ketika berucap pada Program Usahawan Dan Koperasi Keluarga Malaysia di Stadium Sungai Besar, di sini hari ini. -K! ONLINE


Pulau ‘ritual’ dijadikan eko pelancongan ‘glamping’
Oleh DIYANATUL ATIQAH ZAKARYA

29 Januari 2022, 2:53 pm
MELAKA – Pulau Besar yang sebelum ini terkenal sebagai kawasan tumpuan ritual pemujaan akan dihidupkan semula sebagai pusat pelancongan baharu dengan berkonsepkan ‘glamping’ menjelang Jun depan.
Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis berkata, keputusan itu dicapai dengan persetujuan beberapa agensi lain membabitkan anggaran kos pembaikan sebanyak RM1 juta.
Katanya, kini kerja-kerja pembersihan tapak glamping atau konsep glamor dan ‘camping’ (berkelah) itu telahpun dimulakan di kawasan sepanjang 200 meter di pesisir pantai.
“Empat hari lepas kita telahpun bersetuju untuk membangunkan semula Pulau Besar ini sebagai salah satu eko pelancongan Melaka dengan konsep glamping.
“Pengunjung boleh melakukan aktiviti glamping di sepanjang 200 meter pesisir pantai dan kawasan itu boleh memuatkan sehingga 200 buah khemah,” katanya.
Beliau berkata demikian selepas merasmikan program perasmian Program Pulau Besar New Year Challenge 2022 di sini, hari ini. -K! ONLINE


Gigitan cinta, Sharnaaz balas ‘bekas kena sedut siput babi’
Oleh MOHD. HAIKAL ISA

29 Januari 2022, 3:30 pm
PETALING JAYA – Pelakon Sharnaaz Ahmad membuatkan ramai tidak keruan apabila tampil tidak berbaju dalam satu perkongsian foto Instagram.
Bagaimanapun, apa yang lebih mencuri tumpuan adalah komen yang ditinggalkan teman istimewanya yang juga seorang pelakon dan penyanyi popular, Azira Shafinaz.
Kapsyen yang disertakan Sharnaaz atau nama lengkapnya, Sharnaaz Ahmad Basir Ahmad, 37, pada foto berbunyi ‘Okay fine, I’ll meet you half life’ (Baiklah, jumpa awak separuh nyawaku) dibalas Azira yang sepertinya membetulkan struktur ayat pelakon itu.
“Are you sure half life, not half year? (Adakah anda pasti separuh nyawa, bukan setengah tahun?),” tulis Azira juga merupakan anggota kumpulan DeFam.
Disebabkan komen yang ditinggalkan Azira, ramai dalam kalangan peminat yang mengusik Sharnaaz kerana dirinya seperti ‘malu-malu kucing’ untuk membalas pertanyaan yang ditinggalkan figura jelita itu.
“Apa mamu tak balas. Sharnaaz punya ‘other half’ (kekasih) ke Azira ini?

“Awat tak balas aduh. Tak jantanlah begini,” demikian antara komen-komen nakal yang ditinggalkan netizen merujuk kepada interaksi romantis melibatkan dua pelakon itu.
Dalam pada itu, ramai juga dalam kalangan netizen meninggalkan komen-komen berbaur usikan lain yang tidak kurang mencuit hati.
“Sharnaaz, siapa buat love bite (gigitan cinta) itu?” soal seorang netizen.
Sharnaaz yang cukup dikenali menerusi drama rantaian Suamiku Encik Sotong itu kemudian membalas pertanyaan tersebut secara berseloroh: “Itu bekas kena sedut dulu dengan siput babi.”
Disebabkan foto tidak berbaju yang menampakkan susuk tubuh sasanya, ramai peminat turut mengusik Sharnaaz seakan-akan mengadakan sesi fotografi majalah Mangga yang terkenal dengan foto-foto ‘belanja’ suatu ketika dahulu.
“Berenang menyihatkan kesihatan. #Mangga,” tulis seorang peminat. – K! ONLINE


Sedia agih ikan sejuk beku tampung bekalan Tahun Baharu Cina
Oleh MOHAMAD HAFIZI BIN MOHD SAID

29 Januari 2022, 1:58 pm
BUKIT GANTANG – Lembaga Kemajuan Ikan Malaysia (LKIM) bersedia mengagihkan bekalan ikan sejuk beku di kawasan yang kekurangan stok semasa musim perayaan Tahun Baharu Cina.
Pengerusinya, Datuk Syed Abu Hussin Hafiz Syed Abdul Fasal berkata, LKIM telah memastikan semua bekalan ikan sejuk beku di setiap persatuan nelayan kawasan (PNK) mencukupi buat masa ini.
Menurut Syed Abu Hussin, adalah lazim bagi setiap PNK mempunyai serta menyimpan bekalan ikan sejuk beku untuk menampung permintaan kawasan masing-masing sekiranya bekalan ikan segar tidak mencukupi.
“Setiap PNK ada bekalan ikan dan kita akan tengok keperluan di kawasan mana. Sekiranya ada permintaan kita akan agih bekalan.
“Malah pagi tadi saya bagi ikan percuma di kawasan Kemunting. Jadi ikan cukup untuk musim perayaan ini,” katanya kepada pemberita selepas hadir pada majlis penyampaian Skim Bantuan Bencana Alam dan Kebajikan Nelayan di Gelanggang Bola Keranjang Pekan Matang, Taiping di sini hari ini. -K! ONLINE


Lelaki Thai aman sentosa bersama lapan isteri
Oleh KOSMO!

29 Januari 2022, 1:54 pm
BANGKOK – Seorang artis seni tatu di Thailand menarik perhatian pengguna laman sosial selepas mendedahkan bahawa dia tinggal bersama lapan isteri mudanya yang sangat mesra antara satu sama lain di dalam sebuah rumah, lapor portal berita Oddity Central semalam.
Status perkahwinan lelaki bernama Ong Dam Sorot itu didedahkan ketika dia menghadiri satu temu bual yang diacarakan oleh seorang pelawak Thailand.
Sorot dikatakan berkahwin dan tinggal bersama kelapan-lapan isterinya dibawah satu bumbung yang menganggap diri mereka sebagai sebuah keluarga besar yang bahagia.
Menerusi rancangan yang sehingga kini mencecah tiga juta tontonan di Youtube itu, Sorot memperkenalkan setiap seorang isterinya dan bercakap mengenai cara mereka bertemu.
Kesemua isterinya menyifatkan suami mereka sebagai lelaki paling baik dan paling bertimbang rasa di dunia. Isteri-isterinya juga mengaku bergaul dengan baik sesama mereka.
Lelaki itu bertemu isteri pertamanya, Nong Sprite di majlis perkahwinan rakannya lalu dengan cepat meminta untuk dikahwinkan. Isteri kedua, Nong L bertemu dengannya di pasar, manakala isteri ketiga Nong Nan pula di hospital.

Sorot bertemu dengan isteri keempat, kelima dan keenamnya menerusi media sosial iaitu masing-masing di Instagram, Facebook dan TikTok. Isteri ketujuh, Nong Film pula ditemui semasa melawat kuil Phra Pathom Chedi bersama ibunya dan isteri kelapan, Nong Mai bertemu dengannya ketika dia bercuti di Pattaya bersama empat isterinya.
Dua daripada isterinya kini hamil dan dia sudah memiliki seorang anak lelaki daripada isteri pertamanya. Lapan isterinya tidur di dalam empat bilik tidur dengan dua orang dibahagikan dalam setiap satu bilik.
Kesemua isterinya dikatakan tidak mempunyai masalah untuk menunggu suami mereka bergilir tidur di dalam empat bilik tidur tersebut. – Agensi


[VIDEO] Empat maut: Suami dengar isteri jerit Allahuakbar
Oleh ROHANA MOHD. NAWI

29 Januari 2022, 1:22 pm
KOTA BHARU – Suami kepada seorang guru yang maut bersama tiga anak dalam kemalangan di simpang lampu isyarat susur ke Lebuh Raya Central Spine Road (CSR) berhampiran Kampung Lebu, Bentong semalam sempat mendengar isterinya menjerit kalimah ‘Allahuakbar’ sebelum maut dalam kejadian itu.
Mohd. Nazri Hamid, 44, yang mengalami cedera ringan pada tangan kiri akibat nahas itu tersentak apabila mendengar jeritan arwah isterinya, Raihan Mohamad,43, semasa kenderaan pelbagai guna (MPV) jenis Toyota Vellfire yang dinaiki mereka sekeluarga dirempuh kenderaan pacuan empat roda jenis Nissan Navara yang melanggar lampu isyarat merah.
Menurutnya, jeritan itu masih terngiang-ngiang di telinga apabila insiden itu merupakan kali terakhir dia mendengar suara isterinya.
Mohd. Nazri (kanan) mengaut tanah untuk mengebumikan jenazah empat ahli keluarganya dalam satu kubur di Tanah Perkuburan Islam Mukim Panchor, Pengkalan Chepa hari ini. FOTO ZULHANIFA SIDEK
Ujarnya, dia bersama arwah isteri dan tiga anak iaitu Ahda Dalili, 14, Ahmad Muaz Mohd. Nazri (7 tahun) dan Ahda Imtinan Mohd.Nazri (4 tahun) bertolak dari kuarters guru di Felda Aring, Gua Musang kira-kira pukul 10 pagi untuk menghadiri kenduri anak saudara sebelah isterinya di Kajang, Selangor.
“Kami sekeluarga berkonvoi bersama sebuah kereta dipandu abang ipar, Mohd. Zaid Mohamad, 46. Dua anak kami, Ahdan Fasihah, 11 dan abangnya Ahmad Awaz, 12 menaiki kereta bapa saudaranya itu.
“Apabila tiba di lokasi kejadian, sebuah kenderaan telah merempuh kami. Saya yang memandu kenderaan sempat mendengar jeritan isteri sebelum melihat tiga anak yang berada di tempat duduk belakang tercampak keluar dari MPV kami.

“Selepas kejadian, ada beberapa individu datang untuk memukul saya kerana berlaku salah faham apabila mereka menyangka saya merupakan punca kepada kemalangan, namun keadaan terkawal selepas itu,” katanya ketika ditemui pemberita di Tanah Perkuburan Islam Mukim Panchor, Pengkalan Chepa di sini hari ini.
Terdahulu, Mohd. Nazri menjadi imam solat jenazah isteri dan tiga anaknya di Masjid As-Siddiqin Panchor di sini sebelum jenazah mereka selamat dikebumikan dalam satu kubur di tanah perkuburan berkenaan kira-kira pukul 10.30 pagi tadi.
Mohd. Nazri yang merupakan guru pendidikan Islam di Sekolah Kebangsaan Aring itu berkata, meskipun sedih apabila kehilangan isteri dan tiga anak, dia tetap reda dengan kejadian menimpa keluarganya.
Ujarnya, arwah isterinya yang merupakan guru Bahasa Inggeris sekolah sama tempat dia bekerja tidak menunjukkan sebarang perubahan sebelum bertolak ke Kuala Lumpur.
“Cuma, arwah mengemas pakaian anak-anak dan pakaian saya pada malam sebelum kami bertolak. Kebiasaannya, saya akan mengemas pakaian sendiri jika mahu berjalan jauh,” katanya.


Sultan Selangor dukacita aktiviti sijil vaksin palsu
Oleh ABDUL RAZAK IDRIS

29 Januari 2022, 2:27 pm
SHAH ALAM – Sultan Selangor, Sultan Sharafuddin Idris Shah Alhaj menzahirkan rasa dukacita dan sangat prihatin apabila dimaklumkan mengenai kegiatan tidak bermoral segelintir pengamal perubatan swasta di negeri ini yang didapati menawarkan dan menjual sijil digital vaksin Covid-19 palsu kepada orang ramai.
Baginda terkejut dengan modus operandi yang digunapakai oleh individu terlibat yang telah ditahan oleh Polis Selangor melibatkan seorang doktor pemilik sebuah klinik di Gombak dan enam orang pembantu klinik yang tergamak mencemarkan etika kerja perubatan profesional.
“Menerusi siasatan awal, selain daripada memalsukan sijil vaksin Covid-19 menerusi sistem aplikasi MySejahtera, individu terlibat turut memberikan suntikan kosong dengan membuang cecair vaksin Covid-19 yang dibekalkan oleh Kementerian Kesihatan (KKM) kepada 5,601 pelanggan yang terdiri daripada golongan anti-vaksin.
“Beta telah meminta pihak-pihak berkuasa di Selangor supaya menyiasat, menangkap dan mengambil tindakan tegas ke atas mereka yang didapati menyalahguna kuasa sebagai pengamal perubatan,” titah baginda dalam kenyataan dikeluarkan Istana Alam Shah, hari ini.
Sultan Sharafuddin turut menegaskan, jika didapati bersalah, mereka ini harus dijatuhi hukuman paling berat. -K! ONLINE


Kenyataan Hadi Awang hanya pendapat, tidak bersandar fakta
Oleh KHAIRUL MOHD. ALI

29 Januari 2022, 2:23 pm
JOHOR BAHRU – Kenyataan dibuat Presiden Pas, Tan Sri Abdul Hadi Awang bahawa Pilihan Raya Negeri (PRN) Johor diadakan kerana mengikut kehendak kluster mahkamah tidak bersandarkan fakta.
Sebalik, Ketua UMNO Bahagian Ketereh itu berkata, kenyataan dibuat kepimpinan tertinggi Pas itu hanyalah satu pandangan yang berdasarkan sumber maklumat tidak sahih.
Katanya, keputusan membubarkan Dewan Undangan Negeri (DUN) Johor itu juga bukan dibuat atas kehendak peribadi Menteri Besar Johor, Datuk Ir. Hasni Mohammad.
“Kenyataan bahawa PRN Johor dibuat adalah kerana kluster mahkamah adalah tidak tepat, saya sendiri duduk dengan kepimpinan parti dan kita semua menghormati keputusan dibuat Menteri Besar Johor dan juga menjunjung kasih perkenan Sultan Johor.
“Menteri Besar tidak buat keputusan itu secara sendirian, beliau sudah membuat perundingan dengan anggota kerajaan di peringkat pusat dan negeri, saya percaya pertimbangan mendalam telah dibuat.
“Jadi mustahil dakwaan bahawa pelaksanaan PRN Johor ini hanyalah semata-mata kerana kluster mahkamah,” katanya ketika ditemui pemberita selepas menghadiri program temubual bersama radio Johor.fm di pejabat RTM Johor di sini hari ini. -K! ONLINE